Leong Chee Woh – Perjuangan Menentang Pengkhianat Negara

Lebih kurang 30 tahun dahulu pada 2 Disember 1989, telah ditandatangani Perjanjian Hat Yai 1989 yang menamatkan pemberontakan semula pengganas k0mun!s di sempadan semenanjung tanah air dan juga di sempadan negeri Sarawak. Pelbagai usaha telah dilaksanakan oleh pihak keselamatan negara pada masa itu untuk mengekang s3r4ngan pengganas  k0m!nis ini. Antaranya adalah dengan penubuhan Pasukan F di bawah Polis Diraja Malaysia pada tahun 1971 dan diketuai oleh seorang pegawai polis yang bernama Leong Chee Woh.

Perjalanan Hidup Datuk Leong Chee Woh

Datuk Leong Chee Woh dilahirkan dan dibesarkan di Taiping, Perak oleh sebuah keluarga angkat berketurunan Baba dan Nyonya. Di sana, beliau telah melanjutkan pelajarannya ke Sekolah King Edward VII sebelum pembelajarannya terganggu dengan pendudukan Jepun di Tanah Melayu. Selepas pemergian Jepun, beliau telah menduduki Senior Cambridge Examination atau juga dikenali dengan nama Peperiksaan Sijil Persekolahan Seberang Laut pada tahun 1949.

Setelah menamatkan zaman persekolahannya, Datuk Leong Chee Woh telah berkerja dengan Majlis Perbandaran Taiping sebagai seorang pegawai kerani. Namun begitu, pekerjaan tersebut bukanlah sebuah pekerjaan yang diminatinya dan membuatkan beliau memohon dan diterima untuk menjadi seorang pegawai kerani bersama dengan pihak polis. Beliau juga pernah menjadi Ketua Kerani di Balai Polis Selama, Perak.

Atas cadangan pegawai atasan pada tahun 1950, Datuk Leong Chee Woh pun memohon untuk berkhidmat bersama pasukan polis. Permohonannya diterima pada penghujung tahun yang sama dan beliau ditempatkan di dalam sebuah kumpulan pelatih polis di Depot Polis di Jalan Gurney, Kuala Lumpur sebagai Inspektor Percubaan. Beliau kemudiannya berkhidmat untuk pasukan polis selama 34 tahun sebelum bersara sebagai Senior Asisten Komisioner Polis dan Timbalan Pengarah II Cawangan Khas Polis.

Penglibatan Datuk Leong Chee Woh Dalam Pasukan ‘F’

Datuk Leong Chee Woh dilantik sebagai ketua Pasukan F yang ditubuhkan pada bulan Mac 1971 sebagai sebuah pasukan elit Cawangan Siasatan Khas PDRM. Pasukan yang pertama sekali diketuai oleh Superintenden Leong Chee Woh pada masa itu dianggotai oleh jumlah anggota yang kecil iaitu dalam lingkungan 15 orang anggota sahaja.

Tujuan utama penubuhan Pasukan F ini adalah untuk membanteras gerakan Parti  k0mun!s Malaya (PKM) dan Pasukan Rakyat Kalimantan Utara (Paraku). Tugasan dan peranan mereka yang memerlukan keberanian dan kecekapan yang tinggi wajar dipuji. Manakan tidaknya, mereka perlu menangkap ahli-ahli pengganas  k0mun!s yang ganas secara hidup-hidup, mendapatkan maklumat risikan berkenaan pergerakan pengganas-pengganas tersebut dan adakalanya mereka perlu bertempur dengan kumpulan-kumpulan pengganas untuk mengelakkan daripada terbongkarnya pergerakan kumpulan mereka.

S3r4ngan  berterusan dan berpanjangan pengganas-pengganas seperti pembunuhan Ketua Polis Negara, Tan Sri Abdul Rahman Hashim pada 7 Jun 1974 serta pembunuhan Ketua Polis Perak, Tan Sri Khoo Choo Kong pada 13 November 1975 membuatkan pertahanan negara diperkukuhkan lagi. Hal ini diperkuatkan lagi dengan insiden pengganas meletupkan Tugu Negara pada 26 Ogos 1975. Hal ini membuatkan Pasukan F juga diperkuatkan dengan kemasukan anggota-anggota dari 69 Komando dan juga Pasukan Polis Hutan dari semasa ke semasa.

Dalam pelaksanaan operasi-operasi yang dijalankan, anggota-anggota yang diketuai oleh Datuk Leong Chee Woh juga terpaksa menyamar sebagai orang biasa seperti menyamar sebagai penoreh getah, pemburu dan perkerja jabatan ukur. Ini bagi membolehkan pergerakan mereka dalam mendapatkan maklumat berkenaan pengganas  k0mun!s tidak dapat dihidu oleh sesiapa pun terutamanya pihak musuh.

Kejayaan Pasukan F ini dapat dibuktikan dengan sejumlah 48 orang anggota pengganas yang terbunuh, 171 orang ditangkap dan lebih 1400 orang tali barut pengganas dicekup. Ini menunjukkan bahawa pasukan ini amat komited dalam membanteras pemberontakan pengganas  k0mun!s ini. Kejayaan Pasukan F ini juga merupakan salah satu faktor yang mendorong kepada termeterainya perjanjian Hat Yai 1989 yang membuatkan PKM dibubarkan seterusnya menamatkan pemberontakan mereka di tanah air kita yang tercinta ini.

Kewujudan Pasukan F ini dirahsiakan dari umum kerana segala fail-fail operasi pasukan itu dikategorikan sebagai hal sulit pihak polis. Namun begitu, setelah hampir 46 tahun penubuhannya, ianya akhirnya didedahkan kewujudannya oleh pihak polis sendiri selepas fail-fail operasi Pasukan F itu dibatalkan kategori sulitnya.

Penghargaan Terhadap Datuk Leong Chee Woh

Sudah cukup nyata yang jasa Datuk Leong Chee Woh bersama anak-anak buahnya dalam menentang pemberontakan pengganas  k0mun!s cukup besar. Beliau telah menerima lebih 10 anugerah sepanjang perkhidmatannya bersama pasukan polis.

Beliau juga telah menerima anugerah Panglima Mahkota Wilayah pada tahun 2010. Anugerah tersebut membawa kepada gelaran ‘Datuk’ yang digunapakai pada namanya sekarang.

Anugerah paling terbaru yang diterima beliau ialah anugerah keberanian kedua tertinggi negara, iaitu Pingat Panglima Gagah Berani (P.G.B) yang dikurniakan oleh Seri Paduka Baginda Yang di-Pertuan Agong, Sultan Muhammad V pada 9 September 2017 atas sumbangan dan jasa beliau dalam aspek keselamatan negara sepanjang 34 tahun perkhidmatan beliau di dalam pasukan polis.

Datuk Leong Chee Who secara rasminya bersara daripada pasukan Polis Di-Raja Malaysia pada tanggal 10 November 1984, lebih 34 tahun selepas beliau memulakan tugas dan kini sudah menghampiri usia 90 tahun. Semoga segala bakti dan jasa beliau terhadap negara akan terus dihargai oleh generasi pada masa hadapan. Insyallah.Artikel kiriman  Sang Taming Marhaen untuk The Patriots.

RUJUKAN:IpohWorld (2010). Datuk Dr Leong Chee Woh, Senior Assistant Commissioner Of Police 1. https://db.ipohworld.org/view/id/4663

Polis Diraja Malaysia (Royal Malaysia Polis) (2017). KEHEBATAN PASUKAN ‘F TEAM’ MENENTANG PENGGANAS  k0mun!s https://www.facebook.com/PolisDirajaMalaysia/photos/kehebatan-pasukan-f-team-menentang-pengganas-komunismenangkap-hidup-hidup-pengga/1456884157655220/

ILUMINASI (2017). Leong Chee Who – Lelaki Paling Digeruni Pengganas  k0mun!s. https://iluminasi.com/bm/leong-chee-woh-lelaki-paling-digeruni-pengganas-komunis.html

Utusan Online (2017). Sejarah ringkas penubuhan Pasukan F, Cawangan Khas, PDRM. https://www.youtube.com/watch?v=ZL40y4eXLzo

Utusan Online (2017). [VIDEO] Hanya Yang Berani. https://www.utusan.com.my/mega/wira/video-hanya-yang-berani-1.455495

Malaymail (2017). Once secret anti-communist police team honoured. https://www.malaymail.com/news/malaysia/2017/09/01/once-secret-anti-communist-police-team-honoured/1455221

Gerbang Post (2017). 1,518 Penerima Darjah Kebesaran Tiga dianugerah gelaran Tun. http://gerbangpost.com/blog/1518-penerima-darjah-kebesaran-tiga-dianugerah-gelaran-tun/


Proto-Dunia: Akar Kepada Bahasa Dunia

Proto-Dunia ataupun lebih dikenali sebagai Proto-Manusia, Proto-Sapien dan Proto-Bahasa-Manusia merupakan sebuah hipotesis tentang genetik pendahulu bahasa dunia. Hipotesis ini mengandaikan bahawa, semua bahasa moden di seluruh dunia pada hari ini berasal daripada satu bahasa purba. Menurut kajian daripada ahli bahasa dari Itali iaitu Alfredo Trombetti (1866-1929), bahasa purba ini pernah dituturkan antara 100-200 ribu tahun yang lalu; menghampiri kemunculan pertama Homo sapiens.

Menurut seorang ilmuwan Amerika Syarikat mengenai sejarah dan bahasa Afrika iaitu Christopher Ehret, bahasa ini mempunyai bunyi yang sangat kompleks termasuk bunyi klik seperti ʘ, ǀ, ǃ dan sebagainya. Menurut Murray Gell-Mann (Ahli Fizik Amerika Syarikat) dan Merrit Ruhlen (Ahli Bahasa Amerika Syarikat), ayat mudah dalam bahasa purba ini mempunyai susunan SOV iaitu Subjek-Objek-Kata Kerja.

Antara kosa kata yang Ruhlen berjaya jejaki pada tahun 1994 ialah *ku (Siapa). Perkataan itu membawa konsep kata tanya. Perkataan tersebut dipercayai telah diwariskan ke dalam bahasa seperti Khoisan (!kū), Swahili (gani), Masai (ka), Arab (ka), Aram (kə), Akkadia (kimaki), Sanskrit (kas), Latin (quis), Suomi (ken), Magyar (ki), Uyghur (kim), Manchu (aj), Korea (ka), Jepun (ka), Ainu (ka), Greenland (qangga), Avar (khin), Burushaki (ke), Hruso (khinia), Tiwi (kuwa), Vietnam (gi), Aztek (kaan), Aymara (kuna), Taruma (gaga) dan sebagainya.

Selain itu, *pal (Dua) adalah antara kosa kata yang berjaya dijejaki oleh Ruhlen pada tahun 1994. Perkataan itu membawa konsep nombor. Perkataan tersebut dipercayai telah diwariskan ke dalam bahasa seperti Khoisan (kam), Daka (bara), Nubia (barsi), Mocha (baro), Sanskrit (kapalam), Rusia (pol), Saami (bælle), Magyar (fél), Tamil (pāl), Telegu (pālu), Tasmania (boula), Ngiyamba (bulā), Sakai (hmbar), Temiar (bərnar), Nicobar (ã), Yao (wi), Mak (wa), Melayu (kembar), Jawa (kěbar), Quechua (pula) dan sebagainya.

Di samping itu, *par (Terbang) adalah antara kosa kata yang berjaya dijejaki oleh Ruhlen pada tahun 1994. Perkataan itu membawa konsep kata kerja. Perkataan tersebut dipercayai telah diwariskan ke dalam bahasa seperti Serer (fol), Dinka (par), Arab (farra), Mesir Purba (pʔ), Kartuli (pren), Avestan (parəna), Yukagir (perie), Tamil (para), Evenki (hār), Gilyak (parpar), Udi (pur), Basque (pimpirina), Tibet (phurba), Kondo (baro), Nahali (aphir), Khmer (par), Kam (pen), Formosa (maqbar) dan sebagainya.

Kemudian, *akwa (Air) adalah antara kosa kata yang berjaya dijejaki oleh Ruhlen pada tahun 1994. Perkataan tersebut membawa konsep alam sekitar. Perkataan tersebut dipercayai telah diwariskan ke dalam bahasa seperti Khoisan (k´´ā), Kwa (uuku), Tambaro (waha), Latin (aqua), Gothik (ahwa), Hittite (eku), Jepun (aka), Ainu (wakka), Tsakhur (joʁwi), Khaling(ku), Yareba (ogo), Australia (gugu), Hokan (aqa), Yakatek (uk’) dan sebagainya.

Seterusnya, *buŋku (Lutut) adalah antara kosa kata yang berjaya dijejaki oleh Ruhlen pada tahun 1994. Perkataan tersebut membawa konsep anggota badan. Perkataan tersebut dipercayai telah diwariskan ke dalam bahasa Khoisan (gom), Tegele (mbo), Dime (boq), Gothik (biugan), Inggeris (bow), Irish (bog), Latvia (baũgurs), Yakut (bük), Mongolia (bökeji), Manchu (bukda), Ainu (hepokiki), Modele (bubuqu), Yidiny (buŋgu), Walapai (mipuk) dan sebagainya.

Akhir sekali, *aja (emak) adalah antara kosa kata yang berjaya dijejaki oleh Ruhlen pada tahun 1994. Perkataan tersebut membawa konsep ahli keluarga. Perkataan tersebut dipercayai telah diwariskan ke dalam bahasa Khoisan (au), Temne (-ja), Midob (ija), Kotoko (ija), Tamil (āj), Kurux (ajo), Burushaki (ai), Isabi (aijo), Nahali (aji), Sora (ajangtsòr), Yao (ja), Sek (ja), Pazeh (jah), Melayu (‘ajah), Jawa (jajah), Washo (-ja), Coroado (ajan) dan sebagainya.

Kesimpulannya, itu adalah serba sedikit tentang bahasa Proto-Dunia. Setiap bahasa di dunia mempunyai makna yang berbeza walaupun perkataan yang sama. Sebagai contoh “pimpirina” dalam bahasa Basque membawa maksud “rama-rama” manakala “parəna” dalam Avestan membawa maksud “bulu” di mana “pimpirina” dan “parəna” berasal daripada *par yang membawa maksud “terbang” dalam Proto-Dunia. Namun sayangnya, hipotesis ini telah ditolak oleh ramai ahli bahasa pada penghujung abad ke-19 dan awal abad ke-20. Pada pendapat anda, adakah anda akan menerima hipotesis ini? Sila jelaskan di dalam ruangan komen di bawah.

Artikel disumbangkan oleh Alam Bahasa untuk The Patriots.


Melayu: Moyang Merentasi Laut, Kami Merentasi Angkasa

1000 tahun lepas, Tanah Melayu diperintah oleh politik yang berbeza. Dimensi pentadbiran ketika itu pun tidak sama seperti hari ini. Namun anak-anak Melayu boleh dikatakan kekal sedemikian rupa. Mungkin ketika itu, Abu dan Siti berkumpul di tepi pantai Kedah dengan sebuah botol berisi kertas. Mungkin juga mereka telah mencampakkan botol tersebut yang dibawa arus hingga ditemui Laksamana Hang Tuah beberapa abad kemudian.

Kenyataan sedemikian sebenarnya bayangan semata-mata. Jika tidak botol, mungkin kapal kecil ataupun kayu sahaja yang ditemui orang tidak dikenali. Namun pada hari ini, perkara hampir serupa berlaku atas kejayaan dua permata Melayu UiTM. Muhammad Hasif Azami dan Syazana Basyirah tidak mencampakkan kayu ataupun botol ke lautan. Mereka telah menghantar sebuah nanosatelit ke ruang angkasa. Bekerjasama dengan sebuah institut di Jepun, mereka berganding bahu dalam projek yang dikenali sebagai UiTMSAT-1.

Nanosatelit ini disasarkan akan berada 400 km dari Bumi untuk melaksanakan beberapa misi yang penting. Namun begitu, kepentingan nanosatelit sebenarnya bukan atas kos semata-mata. Pengalaman industri angkasa yang lain tentu sekali telah diambil sebagai iktibar. Sebelum itu, klasifikasi kumpulan satelit perlu dikenali terlebih dahulu.

Apa-apa satelit yang melebihi 1,000 kg akan dikategorikan sebagai satelit besar. Nanosatelit sebenarnya diklasifikasikan dalam kategori antara 1 hingga 10 kg, kadar jisim bagi UiTMSAT-1. Dan bukan UiTM sahaja yang terkejar-kejar untuk menambahkan bilangan nanosatelit di ruangan angkasa. Satelit-satelit kecil seperti mini-, mikro-, nano-, piko- dan femtosatelit sebenarnya mempunyai keupayaan yang tidak mampu ditandingi satelit besar.

Penyelidikan tahap universiti memang akan menggunakan nanosatelit. Namun selain daripada alasan kos, nanosatelit digunakan biasanya atas tujuan untuk mengumpulkan data daripada beberapa titik kedudukan. Contohnya, penggunaan tiga nanosatelit di kedudukan berbeza tentu boleh capai matlamat yang sama dengan kos berbeza berbanding satelit besar.  Pelancarannya pun jauh lebih murah, malah mampu diselitkan dalam pengangkutan sedia ada pun.

Maka bukan pendrive ataupun telefon sahaja yang sedang mengharungi perubahan dari segi saiz. Jabatan Penyelidikan Angkasa India (ISRO) juga menggunakan nanosatelit untuk mengkaji keupayaan dari segi bebanan (payload). Objektif utama ISRO menyentuh tentang peluang untuk membuka laluan kepada kajian-kajian kecil peringkat universiti seperti apa yang dilakukan pelajar-pelajar UiTM ini.

Sememangnya pelajar-pelajar Malaysia perlu diberikan pendedahan lagi tentang luar angkasa. Sayang sekali jika minat mereka digunakan oleh negara lain demi kepentingan industri mereka. Jelas sekali anak-anak Melayu pernah membelah laut untuk perdagangan dan sebagainya.

Peluang di ruangan angkasa walaupun menelan kos perbelanjaan yang dahsyat masih lagi boleh digunakan dalam perkadaran sedikit demi kebaikan bersama. Misalnya, Program Apollo telah menaiktaraf teknologi pengangkutan antarabangsa untuk kegunaan manusia sejagat. Penglibatan Malaysia melalui UiTMSAT-1 walaupun kecil, tentu sekali akan membuahkan hasil yang lumayan.

Antara misi UiTMSAT-1 ialah 1) mengambil gambar, 2) menguji korelasi satelit dan GPS, 3) mengukur medan magnet di ruangan angkasa untuk pemetaan geomagnetik Asia Tenggara dan 4) komunikasi radio.

200 tahun lagi, tidak pelik jika seorang Hutama dilahirkan daripada benih Melayu untuk mewakili sebuah Polystralia bernama Malaysia. Sepertima nama-nama seperti “Pembela”, “Harta”, “Kesempatan”, “Kala”, “Tenang” dan “Waspada” dijadikan inspirasi anak muda untuk menongkah arus angkasa.


Acharya Kanad: Pengasas Teori Atom Pertama Dunia?

Dalam dunia sains, terutamanya dalam bidang kimia, kita mengetahui bahawa saintis yang mengasaskan teori atom ialah John Dalton pada abad ke-19 Masihi. Sehingga kini saintis masih merujuk teori Dalton ini dalam mengkaji mineral-mineral di Bumi.

Walaupun begitu, John Dalton bukanlah pengasas yang dunia Barat canang-canangkan. Sebenarnya teori atom ini telah wujud pada 2,500 tahun lalu. Pengasas terawal teori ini ialah seorang ahli falsafah India bernama Acharya Kanad.

Benarkah ahli falsafah India ini mengasaskan teori atom sebelum Dalton? Apakah bukti yang mempu menjelaskan dakwaan sebegini?

ASAL-USUL ACHARYA KANAD

Kita kenali dahulu siapakah Acharya Kanad ini. Acharya lahir pada tahun 600 SM di sebuah penempatan bernama Prabhas Kshetra yang berada di Gujerat, India. Nama sebenar beliau ialah Kashyap.

Ketika Kashyap melakukan ziarah di kota Prayag, beliau melihat kelakuan para penziarah menaburkan beras dan kelopok bunga di tepi jalan sebagai cara memberikan korban. Kashyap kemudian mengutip semula beras tersebut tanpa menghiraukan pandangan aneh dari masyarakat.

Kemudian seseorang bertanya kepada Kashyap mengapa beliau berbuat demikian yang pengemis pun tidak mahu mengutipnya. Kashyap menerangkan bahawa jika sebutir beras dikutip memang tidak berguna, namun jika berbutir-butir beras dikumpulkan bersama, kita mampu sediakan satu hidangan nasi. Jika kumpul lebih banyak beras, bukan saja kita dapat memberi makan kepada satu keluarga, malah satu masyarakat! Maka, Kashyap menganggap sebutir beras mempunyai nilai kekayaannya.

Kisah Kanad tentang mengutip butir beras adalah kisah yang penting menuju kepada pembentukan idea atom. (Foto dari Ancient Origins)

Dari perbualan Kashyap menjadikan masyarakat memanggil beliau dengan nama Kanad, di mana suku kata ‘Kan’ bermaksud zarah terkecil. Kanad kemudian tertarik dengan dunia ghaib dan mula mengembangkan idea tentang zarah terkecil. Kemudian beliau menulis tentang idea tersebut dan mengajar kepada para pelajar akan idea zarahnya. Di sinilah Kanad mendapat gelaran ‘Acharya Kanad’ yang bermaksud guru zarah kecil.

IDEA ACHARYA TENTANG ATOM

Semasa Kanad membawa makanannya berupa beras, beliau pecahkan sebutir beras sehingga sampai tahap di mana dia tidak mampu pecahkannya lagi. Hasilnya, beras bersaiz amat kecil sehingga tidak dapat dipecahkan. Kanad kemudian memberikan konsep tentang idea zarah iaitu benda yang tidak boleh dibahagikan. Konsep zarah ini Kanad panggil dengan nama Parmanu atau anu (atom).

Kanad menjelaskan bahawa Parmanu tidak boleh dikesan oleh organ manusia dan tidak dapat dilihat secara mata kasar. Parmanu boleh digabungkan dengan Parmanu lain. Jika dua Parmanu yang mempunyai kandungan yang sama dan bergabung, akan terhasilnya Dwinuka yang bermaksul molekul binari. Dwinuka mempunyai kandungan yang sama dengan Parmanu yang bergabung.

Kanad juga memberitahu bahawa bahan baru akan terhasil jika Parmanu bergabung dengan Parmanu yang berbeza. Beliau juga menekankan idea bahawa atom boleh digabungkan dengan pelbagai cara bagi menghasilkan perubahan kimia melalui beberapa faktor seperti api. Contoh yang mengukuhkan teori Kanad ialah kawasan hangus di bahagian bawah tembikar dan permatangan buah-buahan.

Acharya Kanad seterusnya menubuhkan sekolah bernama sekolah falsafah Vaisheshika. Dengan sekolah inilah beliau mampu menyebarkan teori atomnya bersama ilmu tentang alam semesta dengan mengajar. Kanad menulis buku tentang kajiannya berjudul Vaisheshik Darshan, dan terkenal dengan gelaran ‘Bapa Teori Atom’.

KERAGUAN KANAD SEBAGAI BAPA TEORI ATOM

Penulis laman web The Wire dan ahli falsafah sains bernama S.K. Arun Murthi menyatakan bahawa persamaan teori atom Kanad dan John Dalton adalah aneh dan menegaskan bahawa sekolah Vaisheshika tidak berhak mendapat merit dalam dunia sains. Murthi kategorikan bahawa teori atom Kanad adalah sebahagian dari bidang metafizik.

Sekolah Vaisheshika mengajar tentang 7 kategori yang wujud dalam alam semesta, iaitu:

1.Dravyam (Jisim)

2.Guna (Kualiti)

3.Karma (Tindakan)

4.Samanya (Persamaan spesis)

5.Vishesha (Ciri yang unik)

6.Samavaya (Kekal atau sebahagian dari keseluruhan)

7.Abhava (ketidakwujudan)

Manakala Dravyam pula dibahagikan kepada 9 kategori iaitu:

1.Prithvi (Bumi)

2.Jala (Air)

3.Teja (Cahaya)

4.Vaayu (Gas)

5.Aakaasa (bahan organik ether)

6.Dika (Arah/Dimensi angkasa)

7.Kaala (Masa)

8.Maanas (Minda)

9.Atma (Nyawa)

Ilmu alam semesta ini yang diajar oleh Acharya Kanad terang-terangan mengajarkan bidang metafizik, menurut Murthi sendiri. Tidak ada pengajaran yang berasaskan kajian saintifik yang boleh mengukuhkan teori atom Kanad ini.

Di Barat, teori atom dikemukakan pada abad ke-5 SM oleh dua orang ahli falsafah Yunani bernama Leucippus dan Democritus, walaupun teori mereka tidak dianggap ‘saintifik’. Sama ada teori Kanad mempengaruhi dua orang ahli falsafah ini atau sebaliknya, perkara ini adalah misteri untuk dirungkaikan.

Namun, teori atom John Dalton lagi relevan kerana peranan beliau sendiri sebagai pengkaji dalam bidang yang dia mahir iaitu kimia. Teori atom Dalton yang dikategorikan sebagai ‘teori atom saintifik pertama dunia’ diasaskan melalui kajian-kajian lepas. Dari kajian lepas, Dalton kumpulkan dan kemudian mengasaskan teori atom yang boleh diukur dan diuji. Dari sinilah, teori atom Dalton masih digunapakai sehingga kini.

Apapun hujah yang bersifat membangkang, teori atom Kanad mempunyai asasnya juga walaupun ia bersifat falsafah . Penerangan beliau tentang zarah tidak boleh dibahagikan seiring dengan kajian saintifik tentang atom itu sendiri. Adalah menarik ahli falsafah India telah lama mengemukakan kewujudan atom sebelum ia menjadi teori saintifik yang diasakan Dalton.

RUJUKAN:

Gillan, J. 14 April 2022. Acharya Kanad: An Indian Sage Who Developed Atomic Theory 2,600 Years Ago. Ancient Origins.

S.K. Arun Murthi. 10 March 2017. Were the ‘Atoms’ of Acharya Kanad a Product of Science or Speculative Metaphysics? The Wire.


Inflasi: Analisis Keadaan Ekonomi Venezuela

1. Apakah itu inflasi?

Bagi yang belum memahami, inflasi merujuk kepada tingkat kos sara hidup yang kian meningkat dan diukur berdasarkan Indeks Harga Pengguna (CPi). Kepelbagaian inflasi berpunca faktor yang fleksibel merujuk kepada keadaan tertentu. Antaranya:

A) Kadar tarif semasa yang berubah seperti caj perkhidmatan air, elektrik, telekomunikasi, langganan siaran berbayar, sewa serta percukaian.

B) Kenaikkan kos jualan yang dikenakan kepada pengguna oleh firma dan peniaga untuk survival perniagaan.

C) Kadar pasaran tukaran matawang asing merujuk kepada aktiviti import dagangan ke dalam negara.

D) Wujudnya aktiviti pasaran gelap oleh peniaga seperti berlaku di Venezuela yang mewujudkan krisis berantai bekalan makanan yang berpanjangan.

2. Punca berlakunya inflasi dan kesan kepada ekonomi?

Merujuk kepada Bapa Ekonomi Moden, Adam Smith menyatakan bahawa pergerakkan sesebuah ekonomi haruslah bersifat bebas (laizzes-faire) tanpa campurtangan kerajaan. Sifat yang menggerak aktiviti ekonomi berdasarkan permintaan, penawaran, keseimbangan pasaran serta permintaan yang berubah ubah (elasticity) dalam kepengguna bagi memenuhi keperluan semasa.

Namun membiarkan pasaran bebas tanpa kawalan kerajaan sebenarnya bukanlah sesuatu yang baik. Ini kerana kewujudan golongan kapitalis atau taikun perniagaan yang mengawal pasaran akan memonopolikan kuasa beli pengguna. Sedia maklum kita mengetahui peniaga itu sendiri bersifat kapitalis, iaitu mestilah mementingkan keuntungan perniagaan. Peniaga atau firma yang menaikkan kos jualan kepada pengguna untuk meraih keuntungan akan mewujudkan kenaikkan inflasi kepada perbelanjaan. Secara tidak langsung membebankan kemampuan perbelanjaan serta mengecilkan nilai matawang sesebuah negara.

Di sebalik kenaikkan kos sara hidup yang berlaku, dilema yang dihadapi oleh pemilik perniagaan pula yang menaikkan harga jualan untuk mendapatkan semula perolehan modal berniaga, selain perlu memikirkan kos operasi syarikat, penggajian tenaga buruh, penyelenggaraan teknologi mesin, sewa premis selain membayar tanggungan hutang perniagaan.

Bagi pihak kerajaan, inflasi yang berlaku perlu dibendung supaya gangguan sosio ekonomi boleh dihindarkan terutama kuasa beli pengguna dan penguncupan perbelanjaan rakyat. Dengan perolehan cukai korporat dan jualan yang dikenakan kepada firma secara tidak langsung meninggikan perolehan pendapatan negara; seterusnya disalurkan semula kutipan cukai kepada rakyat melalui subsidi. Tujuan subsidi diadakan supaya inflasi yang wujud sebolehnya perlu bendung. Walaupun inflasi mendefisitkan perbelanjaan rakyat, kesan kepada ekonomi sebenarnya membesarkan perolehan cukai disebabkan rakyat yang berbelanja mengeluarkan duit menyumbang peratus yang tinggi kepada pendapatan negara.

3. Peratus inflasi sentiasa berubah ubah?

Merujuk kepada peratus semasa, inflasi negara terkini berada paras 5.1%. Lebih tinggi berbanding bulan sebelumnya pada 4.5%. Julat pengiraan inflasi dikira pada setiap bulan. Di bawah ada 3 jenis rajah merujuk kepada bulanan, tahunan, serta sepanjang tahun:

Keseluruhan pergerakkan peratus inflasi dalam tempoh setahun (sehingga kini) :

Data perubahan inflasi negara semenjak tahun 1976 sehingga kini:

Ketiga tiga rajah di atas menunjukkan sejak tahun 1976 sehingga kini, penurunan kadar inflasi di Malaysia secara berkala berjaya dilakukan melalui pengawalan ekonomi. Soalnya bagaimanakah inflasi dikira?

Indeks Harga Pengguna adalah indikator yang digunakan dalam mengukur peratus inflasi pengguna. Untuk pemahaman bagaimanakah inflasi terbentuk sewaktu menjalankan transaksi pembelian, boleh dilihat kenaikan semasa harga jualan yang ditawarkan oleh syarikat peruncitan melalui pembelian dalam satu bakul. Katakan pada tahun 2004, harga sekilo ayam daging pada kadar Rm 4.00. Pada tahun 2014, kenaikan harga telah berlaku dan peniaga meletakkan harga pasaran semasa kepada Rm 7.00. Secara tak langsung kenaikan harga meningkat sebanyak 75% dalam tempoh sepuluh tahun.

Kenaikan inflasi dan perubahan harga berlaku disebabkan faktor bermusim. Jika anda seorang yang biasa ke pasaraya membeli barangan basah seperti ikan dan ayam, akan nampak perbezaan harga berdasarkan pasaran semasa kerana timbangan berat menentukan harga jualan sama ada murah atau mahal.

Di sebalik penguncupan kemampuan perbelanjaan, ini tidaklah menghalang rakyat masih berbelanja seperti biasa kerana elasticity terhadap permintaan adalah berdasarkan keperluan isi rumah yang tidak berubah pada setiap masa. Malahan kenaikkan inflasi sebenarnya membesarkan keuntungan perniagaan di samping perolehan pendapatan negara juga boleh dipertingkatkan disebabkan tahunan gaji sentiasa dinaikkan supaya membendung inflasi harga yang ditanggung rakyat.

4. Jika inflasi boleh merangsang ekonomi, mengapa Venezuela mempunyai masalah hyper inflation?

Untuk pemahaman kita perlu membaca maklumat bagi mengenalpasti inflasi tidak terkawal di sana. Antaranya:
a) Capital Flight (Dollar prevention)
b) Nilai matawang menjunam
c) Salah laku peniaga yang terlibat aktiviti pasaran gelap
d) Kekurangan sumber bekalan makanan
e) Firma besar banyak menutup operasi perniagaan kerana negara kekurangan sumber bahan mentah seperti gandum dan gula.

5. Venezuela: Sebuah Kerajaan Chavista berpaksi sosialis Chavismo

Pada tahun 1998, Hugo Chavez telah memenangi pilihanraya buat kali pertama selepas dipenjara tahun 1992 kerana mengetuai percubaan menggulingkan kerajaan. Beliau merupakan seorang pengamal ideologi sosialis yang menggerakkan revolusi Bolivarian dengan menggunakan kekayaan negara hasil perolehan minyak, memberi banyak bantuan subsidi kepada golongan miskin tanpa menaikkan pendapatan rakyat Venezuela. Dengan perolehan harga minyak pada $ 140 setong pada 2008, Chavez telah membina banyak rumah dan klinik baharu untuk rakyatnya.

Polisi ekonomi pelik Chavez sewaktu beliau memerintah adalah menetapkan harga bekalan makanan asas, daripada kopi sehinggalah biskut yang mana telah banyak merugikan firma di Venezuela untuk menaikkan keuntungan. Malahan melarang firma dan rakyat membuat transaksi dalam dollar US. Kekurangan rezab dollar inilah punca Venezuela tidak boleh mengimport bekalan makanan yang cukup disebabkan ketetapan harga yang diwartakan.

Outer space ekonomi Venezuela nampak begitu cantik kerana begitu banyak kemudahan subsidi diberikan kepada golongan miskin supaya rakyat boleh menikmati perbelanjaan murah. Malangnya  memberikan impak negatif terhadap produktiviti perniagaan yang mahu meningkatkan keuntungan firma tersekat akibat penetapan harga jualan murah. Kesan penurunan keuntungan perniagaan menjadi punca sebab pemilik peniaga membelakangkan kerajaan dengan memilih alternatif pasaran gelap untuk mendapatkan keuntungan lebih.

Pada tahun 2013, Chavez telah meninggal dunia akibat kanser dan digantikan Timbalan Presiden, Nicolas Maduro menerusi peralihan kuasa yang turut dibantu oleh Fidel dan Raul Castro, pemimpin komunis dari Cuba. Pemilihan Maduro sebagai presiden adalah memastikan jaminan subsidi minyak terhadap negara pulau tersebut diteruskan. Selepas kematian Chavez, polisi ekonomi terdahulu tetap diteruskan oleh Maduro dengan perkongsian kekayaan negara melalui bantuan subsidi seperti diskaun harga rumah, kereta, pemain DVD, dan pembakar ketuhar.

Nicolas Maduro, presiden terkini Venezuela pula bukanlah seorang Presiden berkarisma dan pengawalan ekonomi terkini banyak berpandukan gaya ketenteraan dalam mengawal kemarahan rakyat. Malahan kesan inflasi tinggi menyebabkan :

1) Mengecilkan nilai matawang.
2) Mengecilkan kuasa beli rakyat.
3) Peningkatan peratus kes pembunuhan kerana krisis makanan.
4) Peningkatan jumlah pengangguran.
5) Rakyat kekurangan nutrisi makanan berkhasiat.
6) Hospital kekurangan bekalan ubat ubatan.

Tahukah anda, merujuk statistik ekonomi terkini kadar inflasi Venezuela sudah mencecah pada paras 800% pada bulan Januari tetapi menurun sedikit kepada 741% pada Februari. Kadar pengangguran meningkat sebanyak 0.2% kepada 7.3% dengan jumlah terkini sebanyak 1.03 juta yang menganggur. Agak malang bagi Venezuela yang mempunyai kekayaan melalui sumber eksport minyak, disalurkan begitu banyak subsidi rakyat tapi tidak mampu menyelesaikan masalah peratus inflasi terkini yang kian melambung naik.

Hyper inflation yang berterusan sehingga kini disebabkan salah laku peniaga mengambil kesempatan terhadap pembelian barangan subsidi kerajaan, lalu dijual kepada pembeli pada kadar 30% dari harga asal selain menyeludup ke pasaran gelap Colombia.

Malahan penguncupan ekonomi bersebabkan ketidakyakinan pelabur terhadap Venezuela dan banyak firma telah menutup pengoperasian syarikat. Inflasi yang tinggi dihadapi Venezuela kini menyebabkan kuasa beli menguncup dengan penurunan permintaan terhadap penjualan arak turun kepada 75% serta makanan tin kacang dan jagung sebanyak 90%. Kejatuhan produktiviti domestik kini menurun sebanyak 80%, daging 40% dan sayur sayuran sebanyak 18%.

Firma gergasi seperti Coca cola telah menggantung sementara operasi syarikat kerana negara kekurangan sumber gula dan McDonald pula menghentikan seketika penjualan Big Macs disebabkan kekurangan sumber gandum untuk membuat roti.

Pendapatan negara Venezuela pula banyak bergantung sepenuhnya kepada sumber eksport minyak yang menyumbang kekayaan sebanyak 95% yang merupakan setengah daripada jumlah pendapatan negara. Hasil eksport minyak inilah digunakan kerajaan Chavista untuk mensubsidikan bantuan rakyat menyebabkan defisit akaun negara tersebut telah meningkat membuktikan kerajaan Chavista tidak mempunyai sumber kewangan yang kukuh. Sejak tahun 2014, jumlah eksport minyak telah menurun daripada 2.7 juta setong kepada 450 ribu setong disebabkan kejatuhan harga minyak sebanyak 60%.

Begitulah serba sikit berkenaan permasalahan ekonomi Venezuela. Terkini penolakan rakyat terhadap kerajaan Chavista kian meningkat kerana kesengsaraan yang dihadapi oleh rakyat Venezuela. Di sana harga air jauh lebih mahal berbanding dengan kos petrol disebabkan tingkat harga yang berlaku. Krisis kekurangan bekalan makanan yang juga menyebabkan kesanggupan rakyat menggeledah makanan-makanan dalam tong sampah untuk meneruskan kehidupan dan mengalas perut. Rakyat pula terpaksa beratur berjam jam dalam sehari semata-mata ke pasaraya bersubsidi kerajaan untuk mendapatkan bekalan makanan seminggu sekali.

Tidak ketinggalan juga permasalahan rakyat Venezuela yang ingin keluar berhijrah ke negara lain, beratur di imigresen untuk membuat passport. Namun bekalan plastik laminate untuk membuat passport kini bakal kehabisan disebabkan permintaan yang tinggi. Tidak cukup dengan itu, ada rakyat merasuah pegawai imigresen SAIME supaya urusan membuat passport di percepatkan

Bagi pihak kerajaan pimpinan Maduro pula, beliau menuduh krisis bekalan makanan yang berlaku adalah disebabkan komplot golongan kaya yang bekerjasama dengan CIA dan tentera Colombia di persempadanan. Persoalannya, apakah krisis yang berlaku bakal mengheret Venezuela yang suatu ketika dulu merupakan negara terkaya Amerika Selatan ke kancah yang lebih teruk seperti perang sivil atau rampasan kuasa?

Sumber :


Lima Manuskrip Al-Qur’an Tertua Di Dunia Setakat Yang Telah Ditemui

Pada malam yang lebih mulia berbanding seribu bulan, al-Qur’an dinuzulkan kepada Nabi Junjungan sebagai risalah panduan buat umat akhir zaman. Sejak kalam-kalam Tuhan itu diturunkan, ia dipelihara dalam ingatan dan dicatatkan pada lembaran kulit haiwan, helaian potongan kayu, ketulan batu, pelepah tamar, dan tulang unta dan kambing yang telah pun disamak.

Walaupun al-Qur’an dipelajari pada hayat baginda menerusi kaedah hafazan secara bertalaqqi (lutut bertemu lutut, baik antara baginda dan Jibril mahupun baginda dan para sahabat), baginda turut meminta sebahagian sahabat yang dipertanggungjawab sebagai jurutulis wahyu untuk mencatatkannya dengan segera.

Antara jurutulis wahyu paling terkemuka dalam kalangan sahabat baginda ialah Sayyidina Abdullah ibn Saad, Sayyidina Uthman ibn Affan, Sayyidina Ali ibn Abi Talib, Sayyidina Ubay ibn Kaab, Sayyidina Zaid ibn Thabit, dan Sayyidina Muawiyah ibn Abi Sufyan.

Bagaimanapun, sepanjang tempoh penurunan wahyu yang sebahagian pendapat mengatakan berlangsung selama 22 tahun 2 bulan dan 22 hari (sekitar 610-633 Masehi; 13 tahun di Mekah dan 10 tahun di Madinah), al-Qur’an tidaklah dikompilasikan dalam satu naskhah himpunan sebaliknya ia secara berserakan berada dalam simpanan baginda, Ummahatul Mukminin, dan para sahabat.

SEJARAH PENGUMPULAN AL-QUR”AN

Usaha pengumpulan al-Qur’an hanya dimulakan pada zaman kekhalifahan Sayyidina Abu Bakar as-Siddiq, iaitu selepas Sayyidina Umar al-Khattab meluahkan kebimbangan kalau-kalau al-Qur’an akan hilang jika tidak dikumpulkan.

Kebimbangan ini lahir kerana ramai huffaz (penghafaz al-Qur’an) gvgvr sya hid dalam Pert3mpvran al-Yamamah yang berlaku pada tahun ke-12 Hijrah. Menurut kitab sirah, pertempuran menentang pasukan Musaylamah al-Kazzab itu mengorbankan kira-kira 500 (sebahagian riwayat menyebut 700 orang) penghafaz al-Qur’an.

Justeru, sebuah jawatankuasa yang diketuai oleh Sayyidina Zaid ibn Thabit pun dibentuk dan mereka digalaskan dengan tugas menghimpunkan al-Qur’an; tugas yang disifatkan jauh lebih berat berbanding mengalihkan bukit.

Proses pengumpulan ini memakan masa sekitar 15 bulan. Mushaf yang dikumpulkan tersebut digunakan sehingga tahun ke-23 Hijrah, yakni tahun pemergian Sayyidina Umar al-Khattab. Pada zaman kekhalifahan Sayyidina Uthman, mushaf tersebut disimpan oleh Sayyidatina Hafsaf, puteri ‘Umar yang merupakan salah seorang Ummahatul Mukminin.

Memandangkan Islam berkembang lebih meluas pada zaman Sayyidina ‘Uthman, yakni hingga ke Asia Tengah dan Afrika Utara, maka berlaku perbezaan dalam cara bacaan al-Qur’an. Hal ini tidaklah menghairankan kerana al-Qur’an diajarkan secara hafazan dan mushaf yang ada ketika itu pula hanya senaskhah. Keadaan ini kemudian disampaikan oleh Sayyidina Huzaifah ibn al-Yamani kepada khalifah.

Lantas, sebuah jawatankuasa yang dianggotai oleh Sayyidina Zaid ibn Thabit, ‘Abdullah ibn Zubair ibn al-‘Awwam, Said al-‘As, dan Abdul Rahman al-Harith pun ditugaskan menyalin semula mushaf yang tersimpan di rumah Sayyidatina Hafsah menjadi enam mushaf, disebut sebagai mushaf Uthmani. Lima daripada mushaf tersebut kemudian diedarkan ke lima tempat, iaitu Mekah, Madinah, Syam, Kufah, dan Basrah bagi tujuan menyeragamkan cara bacaan (qira’at) al-Qur’an.

Semenjak itu, dari semasa ke semasa, penulisan al-Qur’an mengalami perkembangan yang melibatkan beberapa fasa; iaitu fasa penambahan titik sebagai penanda baris (nuktatul i’rob), fasa penambahan titik pada huruf (nuktatul i’jam), dan fasa peletakan tanda bacaan seperti panjang mad, tasydid, dan lain-lain.

Penulisan al-Qur’an dan pembacaannya turut diperindah dengan perkembangan pelbagai bentuk tulisan khat dan qira’at. Sehingga ke hari ini, sebahagian mushaf al-Qur’an dari zaman awal masih tersimpan di perpustakaan dan masjid di seantero dunia. Justeru, dalam perkongsian kali ini, kami ingin lampirkan lima manuskrip al-Qur’an paling tua setakat yang telah ditemui.

1 – MANUSKRIP BIRMINGHAM (c. 645 MASEHI)

Manuskrip al-Qur’an Birmingham merupakan sebahagian daripada manuskrip Timur Tengah dalam Koleksi Mingana yang disimpan di Perpustakaan Penyelidikan Cadbury. Koleksi tersebut dikumpulkan pada 1920-an oleh Alphonse Mingana (men!ngg4l dunia 1937), seorang paderi Katolik-Chaldea kelahiran Mosul.

Usaha berkenaan menerima pembiayaan daripada Edward Cadbury dan bertujuan mengangkat kedudukan Birmingham sebagai pusat intelektual, khususnya dalam bidang kajian keagamaan, di samping menggamit kehadiran ilmuwan teologi dari seluruh dunia. Perpustakaan Penyelidikan Cadbury dicatatkan menyimpan sekitar 4 juta manuskrip dan 200,000 buah buku langka, yang antaranya termasuklah 3000 dokumen yang merupakan sebahagian dari koleksi Mingana (Birmingham, 2015).

Manuskrip al-Qur’an Birmingham terdiri daripada dua lembaran kulit kambing/biri-biri yang ditulis dalam khat ḥijāzī pada kedua-dua halamannya; depan dan belakang. Lembaran pertama mencakupi ayat ke-17 hingga 22 dari surah al-Kahfi dan sambungannya, iaitu ayat ke-23 hingga 31 ditulis pada halaman belakang. Lembaran kedua pula mengandungi ayat ke-91 hingga 98 dari surah Maryam dan 12 ayat pertama surah Taha, sambil halaman belakangnya memuatkan ayat ke-13 hingga 33 dari surah sama (Dhulkifli, 2020).

Walaupun manuskrip al-Qur’an Birmingham sudah berada dalam simpanan universiti tersebut sejak 1930-an, signifikasinya hanya disedari pada tahun 2015. Individu pertama yang bertanggungjawab memulakan penelitian akademik dan ujian pentarikhan radiokarbon ke atas manuskrip tersebut ialah Alba Fedeli, seorang penyelidik di Universiti Birmingham yang diberi akses langsung ke koleksi Mingana.

Beliau yang menyedari perbezaan ketara pada dua lembaran berkenaan lantas menghantarnya ke sebuah makmal di Universiti Oxford bagi menjalani ujian pentarikhan. Ujian tersebut dijalankan oleh Radiocarbon Accelerator Unit dan hasilnya mendapati, ia berusia sekitar 568-645 Masehi dengan peratusan ketepatan adalah 95.4% (Coughlan, 2015).

Bagaimanapun, tarikh tersebut diragui oleh dua orang pengkaji dari institusi lain, iaitu Saud al-Sarhan yang merupakan Pengarah Penyelidik di Pusat Kajian dan Pendidikan Islam Raja Faisal di Riyadh, dan Gabriel Reynold yang bertugas sebagai profesor di Times Literary Supplement (Zuher, 2015). Keraguan mereka berdua didasarkan kepada dua faktor, iaitu ujian radiokarbon itu sendiri dan juga gaya tulisan pada manuskrip berkenaan.

Menurut mereka, tulisan pada manuskrip Birmingham mempunyai titik dan tanda baca sedangkan menurut sejarah perkembangan penulisan al-Qur’an, kedua-duanya hanya mula digunakan pada kurun-kurun terkemudian. Sementara itu, tarikh yang diperoleh daripada hasil ujian radiokarbon hanya melibatkan kulit kambing dan bukannya tulisan itu sendiri. Sedangkan, dalam tradisi penulisan masyarakat Arab, wujud kemungkinan lembaran tersebut dibasuh dan tulisan asalnya dipadam bagi membuat tulisan baru sebagaimana yang berlaku pada manuskrip al-Qur’an Sana’a.

Apapun, manuskrip al-Qur’an Birmingham masih tetap dianggap sebagai antara manuskrip al-Qur’an tertua di dunia. Pada hari ini, ia tersimpan rapi di Universiti Birmingham dan menurut rekod, ia pernah dipamerkan untuk tontonan awam pada 2 hingga 25 Oktober 2015.

2- MANUSKRIP SANA’A (c. 671 MASEHI)

Semasa kerja-kerja pembaikpulihan Masjid Jamek Sana’a dilakukan pada tahun 1972, sejumlah manuskrip lama ditemui dan antaranya termasuklah kira-kira 1000 lembaran al-Qur’an yang berkeadaan lusuh. Manuskrip al-Qur’an Sana’a atau lebih dikenali sebagai palimpsest Sana’a (Sana’a 1) dipercayai merupakan lembaran paling tua antara kesemuanya.

Bagaimanapun, kesemua lembaran tersebut hanya disedari statusnya sebagai naskhah tulisan al-Qur’an pada tahun 1981. Sepanjang tempoh tersebut, ia hanya disimpan di dalam guni yang ditempatkan di masjid berkenaan. Setelah statusnya diketahui, Jabatan Barangan Antik Yaman dengan bantuan beberapa buah universiti luar negara berusaha sedaya-upaya untuk memulihkan kesemua lembaran tersebut (Awareness, 2008).

Palimpsest Sana’a dianggap signifikan bukan sahaja kerana usianya yang tua, tetapi kerana lembarannya mempunyai dua lapisan tulisan; lapisan pertama yang telah dipadam dan lapisan kedua yang ditulis di atas lapisan pertama. Pada tahun 2007, manuskrip tersebut dihantar oleh Uwe Bergmann ke Stanford Radiotion Laboratory di Stanford Linear Accelerator Center (SLAC) untuk menjalani ujian pengimejan pendafluer X-Ray (Bible-Qur’an, n.d.). Ujian tersebut bertujuan mengesan dan menjejak kimia-kimia dakwat yang tertinggal pada lembaran manuskrip.

Hasil ujian tersebut membolehkan para penyelidik membaca tulisan pada lapisan pertama yang telah dipadam sekali gus kerja-kerja perbandingan antara tulisan pertama dan kedua pun dapat dilakukan. Penelitian lanjut mendapati ayat-ayat suci al-Qur’an pada lembaran Sana’a ditulis menggunakan khat ḥijāzī, dengan lapisan keduanya bertepatan dengan resam Uthmani manakala lapisan pertama pula memperlihatkan variasi yang berbeza, yakni cara penulisan sebelum resam Uthmani diperkenalkan.

Sebagai contoh, ayat ke-87 surah al-Baqarah yang ditulis pada lapisan pertama berbunyi wa-qaffaynā ‘alā āthārihi manakala lapisan kedua yang selaras resam Uthmani pula berbunyi wa-qaffaynā min ba’dihi (Norman, n.d.). Terdapat juga perbezaan-perbezaan lain sebagaimana yang ditunjukkan pada gambar berikut.

Ujian pentarikhan radiokarbon yang dilakukan ke atas manuskrip Sana’a mendapati ia berusia kira-kira 40 tahun selepas kewafatan baginda, atau sekitar 671 Masehi (Sidek, 2019). Pada hari ini, manuskrip tersebut dijaga rapi di Masjid Jamek Sana’a, Yaman.

3 – KODEKS PARISINO-PETROPOLITANUS (c. 675 MASEHI)

Manuskrip al-Qur’an Parisino-Petropolitanus terdiri daripada 98 lembaran al-Qur’an yang ditemui dalam longgokan manuskrip lama yang tersimpan di Masjid Amr al-As di Fustat, Mesir. Ia berada dalam simpanan masjid berkenaan sejak lewat kurun ke-7 atau awal kurun ke-8 Masehi sehingga lewat kurun ke-19 Masehi.

Pada tahun 1864, sebahagian manuskrip al-Qur’an Parisino-Petropolitanus dibeli oleh seorang penyelidik dari Perancis bernama Jean-Joseph Marcel dan ia dijadikan sebagai koleksi Perpustakaan Negara Russia di St. Petersburgh. Sebelum itu, sebahagian lembaran lain dibeli oleh Jean-Louis Asselin de Cherville, pegawai konsul Perancis yang bertugas di Kaherah. Helaian-helaian tersebut kemudian diserahkan kepada Bibliothèque Nationale di Paris pada tahun 1833.

Walaupun manuskrip Parisino-Petropolitanus dijumpai di Mesir, profesor Yassin Dutton menerusi kajiannya mendapati ia ditulis mengikut qira’at Ibn Amir al-Dimasyqi, justeru beliau menyimpulkan manuskrip berkenaan dihasilkan di Syria (Awareness, 2008). Turut dipercayai ia ditulis oleh lima orang, mungkin bertujuan mempercepatkan proses penyalinan.

Pentarikhan usia manuskrip Parisino-Petropolitanu dikemukakan oleh dua orang penyelidik, iaitu François Déroche dan S. Noja Noseda yang masing-masing meletakkannya sekitar 675 Masehi. Kesemua 98 lembaran al-Qur’an ini berukuran 33 cm x 24 cm dan setiap lembaran memuatkan 22-26 baris. Kandungan ayat-ayat suci al-Qur’an di dalamnya ditulis menggunakan khat ḥijāzī dan mencakupi lebih 45% dari keseluruhan isi kandungan al-Qur’an (Norman, nd).

Pada hari ini, manuskrip tersebut disimpan di empat buah institusi; iaitu Bibliothèque Nationale di Paris (70 folio), Perpustakaan Negara Russia (26 folio), Biblioteca Apostolica Vaticana (1 folio), dan Koleksi Kesenian Islam Islam Nasser D. Khalili di London (1 folio) (Oldest, nd).

4 – MANUSKRIP TÜBINGEN (649-675 MASEHI)

Semenjak dibeli oleh seorang pegawai konsul Prussian yang bertugas di Damsyik bernama Johann Gottfried Wetzstein pada tahun 1864, manuskrip Tübingen berada dalam simpanan Perpustakaan Universiti Tübingen. Bagaimanapun, hanya pada 11 November 2014 barulah manuskrip berkenaan menjalani penelitian lanjut di bawah projek Documenta Coranica di Eberhard Karls Universität Tübingen (Norman, nd).

Projek tersebut dijalankan sebagai usahasama antara Académie des Inscriptions et Belles-Lettres Paris dan Berlin-Brandenburgischen Academy of the Sciences and Humanities, dengan tajaan oleh German Research Foundation (DFG) dan Agence National de la recherché (ANR) (Mediavelist, nd).

Ujian pentarikhan radiokarbon mendapati manuskrip tersebut berusia sekitar 649-675 Masehi, dengan peratusan ketepatan adalah 95%. Manuskrip yang terdiri daripada 77 folio atau helaian ini berukuran 19.5 cm x 15.3 cm, dengan setiap halaman memuatkan 18-21 baris (Awareness, 2010). Manuskrip al-Qur’an Tübingen mengandungi ayat ke-33 surah al-Isra’ sehingga ayat ke-57 surah Yasin, yang secara keseluruhannya mencakupi 26.2% kandungan al-Qur’an (Sidek, 2019).

Sehingga kini, manuskrip tersebut dijaga rapi di Perpustakaan Universiti Tübingen. Kandungannya telah pun didigitalkan dan ia boleh dilihat di sini.

5 – MANUSKRIP BIRU (c. 1020 MASEHI)

Manuskrip al-Qur’an Biru atau al-Mushaf al-Azraq dari Dinasti Fatimiyah masyhur sebagai antara manuskrip al-Qur’an paling indah dan paling mewah pernah dihasilkan. Ia dihasilkan di Afrika Utara khusus untuk Masjid Jamek Uqba di Qairawan, Tunisia. Usianya dianggarkan sekitar lewat kurun ke-9 hingga awal kurun ke-10, atau untuk memberikan tarikh tunggal, sekitar 1020 Masehi.

Ayat-ayat suci yang terkandung di dalamnya ditulis dalam khat Kufi dengan menggunakan tinta emas. Lembarannya pula diperbuat daripada kertas velum berwarna biru dan dihiasi dengan perak-perak bergemerlapan. Setiap lembarannya berukuran 37.5 x 28.6 inci dan ia memuatkan sehingga 15 baris (Subhan, 2018).

Secara keseluruhan, Manuskrip Biru mempunyai kira-kira 600 lembaran. Namun kini, hanya sekitar 100 lembaran sahaja yang terselamat (Studies, 2018). Ia disimpan di pelbagai muzium dan masjid di serata dunia. Antaranya adalah Masjid Jamek Cordoba, Masjid Jamek Qairawan, Muzium Kesenian Islam Raqqada (Tunisia), Muzium Kesenian Metropolitan (New York), Muzium Aga Khan (Toronto), dan Muzium Kesenian California.

RUJUKAN

Hassan, Hasliza. (1 Jun 2018). Hayati Sejarah Penulisan al-Qur’an. Berita Harian.
https://www.bharian.com.my/rencana/agama/2018/06/432916/hayati-sejarah-penulisan-al-quran

MyKMU. (10 Mei 2020). Menyingkap Tabir Sejarah Peristiwa Penurunan al-Qur’an (Nuzul al-Quran).
https://mykmu.net/2020/05/10/menyingkap-tabir-sejarah-peristiwa-penurunan-al-quran-nuzul-al-quran/

Oldest. (n.d.) 7 Oldest Qurans in the World.
https://www.oldest.org/religion/qurans/

Sidek, Namri. (25 April 2019). 5 Koleksi al-Quran Paling Tua Di Dunia Yang Ditemui Setakat Ini. Iluminasi.
https://iluminasi.com/bm/5-koleksi-al-quran-paling-tua-di-dunia-ditemui-setakat-ini.html

Dhulkifli, Muhammad Luthfi. (1 April 2020). Manuskrip Birmingham Diklaim Sebagai Al-Quran Tertua Di Dunia. Islami.co.
https://islami.co/manuskrip-birmingham-diklaim-sebagai-al-quran-tertua-di-dunia/

University of Birmingham. (22 Julai 2015). Birmingham Qur’an manuscript dated among the oldest in the world.
https://www.birmingham.ac.uk/news/latest/2015/07/quran-manuscript-22-07-15.aspx

Coughlan, Sean. (22 Julai 2015). ‘Oldest’ Koran fragments found in Birmingham University. BBC News.
https://www.bbc.com/news/business-33436021

Hassan, Zuher. (30 Oktober 2015). Birmingham Qur’an manuscript, is it as early as claimed? Muslim News.
http://muslimnews.co.uk/newspaper/comment/birmingham-quran-manuscript-is-it-authentic/

Bible-Quran. (n.d.). Sana Quran.
https://bible-quran.com/sana-quran/

Norman, Jeremy. (n.d.). The Sana’a Palimpsest, “the Only Known Extant Copy from a Textual Tradition Beside the Standard Uthmanic…” History of Information.
https://www.historyofinformation.com/detail.php?id=180

Islamic Awareness. (10 April 2008). Codex Sana’a I – A Qur’anic Manuscript From Mid-1st Century of Hijra.
https://www.islamic-awareness.org/quran/text/mss/soth

Norman, Jeremy. (n.d.). The Codex Parisino-Petropolitanus, One of the Oldest Surviving Manuscripts of the Quran. History of Information.
https://www.historyofinformation.com/detail.php?id=4322

Islamic Awareness. (28 Jun 2008). Codex Parisino-Petropolitanus – A Qur’anic Manuscript from 1st Century Hijra.
https://www.islamic-awareness.org/quran/text/mss/arabe328a.html

Norman, Jeremy. (n.d.). Another Possibility for the Earliest Surviving Manuscript of the Qur’an.
https://www.historyofinformation.com/detail.php?id=4274

Islamic Awareness. (17 Oktober 2010). Codex M a VI 165 – A Qur’anic Manuscript from the 1st Century Hijra at the Universitätsbibliothek Tübingen, Germany.
https://www.islamic-awareness.org/quran/text/mss/tubingen.html

Mediavelists.net. (n.d.). Early copy of the Qur’an discovered.
https://www.medievalists.net/2014/11/early-copy-quran-discovered/

Hidayat, Subhan, (2018). Al-Qur’an Biru (Blue Qur’ran), Manuskrip Paling Mewah Yang Pernah Dibuat. Kaligrafi Islam.
https://kaligrafi–islam.blogspot.com/2018/01/al-quran-biru-blue-quran-manuskrip.html

The Institute of Ismaili Studies. (20 Februari 2018). The Blue Qur’an.
https://www.iis.ac.uk/content/blue-qur


Kratos: Mitos Dewa Perang Yunani

Untuk peminat game bersiri ‘God of War’ pastinya tidak asing lagi dengan nama watak protagonis Kratos, seorang pejuang dan pemimpin bangsa Sparta yang pada asalnya hanyalah manusia biasa akhirnya mendapat kekuasaan dewa di atas perjanjiannya dengan Dewa Perang Ares.

Permainan video yang pernah menjadi kegilaan untuk peminatnya datang dengan siri yang terbaru, ‘God of War’ (2018) yang telah memenangi anugerah ‘Game of the Year 2018’ dan menyondol anugerah seperti ‘Best PlayStation 4 Game’, ‘Best Action-Adventure Game’, ‘Best Art Direction’, ‘Best Story’, ‘Best of 2018 Awards, ‘Best Graphics’ dan ‘Best Music’.

Walaubagaimanapun, di dalam permainan video ini, Kratos digambarkan sebagai seorang demi-god (separuh manusia, separuh dewa) yang menyelesaikan masalah dengan kekerasan dan kekuatan amarahnya sehinggakan tindakannya ini menghancurkan dewa-dewi agama Yunani seperti Dewa Zeus, Dewa Ares, Dewa Poseidon dan lain-lain lagi. Tetapi sejauh manakah kebenaran mengenai sosok mitos dewa ini melalui karya catatan asli berkenan dirinya pada zaman kepercayaan agama Yunani dahulu?

Theogony: Karya Puisi
Yunani Dewa Olympus.

1. Nama Kratos (Cratos) pertama kali ditemui di dalam sebuah karya kumpulan puisi yang mengisahkan sejarah kemunculan dan kelahiran dewa-dewi Yunani di dalam catatan bertajuk ‘Theogony’. Karya ini ditulis oleh seorang pemuisi Yunani, iaitu Hesoid pada sekitar 700 SM yang lalu. Di dalam karya Theogony yang bertulisan tangan memakai bahasa Yunani lama (Homeric Greek) ini, memuatkan tentang sejarah kelahiran dewa-dewi Yunani yang terkenal di dunia sehingga kini iaitu Dewa Zeus, Dewa Hermes, Dewa Poseidon dan lain-lain yang di mana bagaimana masing-masing dewa-dewi ini mendapat kekuatan lalu mampu memerintah Cosmos (alam semesta).

Walaupun kebanyakan pendapat para ahli ilmuwan menyatakan yang karya Theogony tidak boleh diiktiraf sebagai sumber mitologi pegangan agama kepercayaan masyarakat Yunani kuno, tetapi karya ini mampu menggambarkan bagaimana kelahiran dewa-dewi yang mempunyai kuasa mampu mempengaruhi masyarakat pada waktu tersebut menjadikan karya ini satu-satunya sebuah catatan sejarah yang bernilai untuk dikaji dan didalami sebaik mungkin di bawah skop sejarah mitologi Yunani.

2. Kandungan kisah di dalam salah sebuah puisi Theogony
bertajuk ‘Succession Myth’ boleh digambarkan di dalam selitan video permainan
God of War kerana jalan kisahnya diambil daripada catatan tersebut.

Kisah ini bermula apabila dewa langit, Uranus melakukan hubungan intim dengan dewi bumi, Gaia dan daripada hasil hubungan ini Dewi Gaia melahirkan beberapa orang anak seperti Titan, Cyclops dan Centimanes (daripada hasil kelahiran ini lahirlah bangsa mitos Titan, Cyclops dan Centimanes). Walaupun anak sendiri, Dewa Uranus tetap membencikan mereka lalu dia bertindak untuk menyembunyikan anak-anaknya ini di dalam perut bumi Gaia.

Atas dasar tekanan dan amarah, Dewi Gaia yang tidak sanggup menahan benci ke atas Dewa Uranus berusaha menghasut anak-anaknya supaya bangun menentang bapa mereka iaitu Dewa Uranus. Kesemua anak Dewi Gaia menolak hasutan ini kecuali anak bongsunya yang berasal daripada bangsa Titan iaitu Cronus. Cronus pun mampu mengalahkan Dewa Uranus lalu mengambil alih pemerintahan di Cosmos (alam semesta).

Setelah kekalahan Dewa Uranus, Dewa Gaia mengingatkan kepada anaknya, Cronus bahawasanya salah seorang anaknya akan tumbuh besar lalu akan mengalahkannya kelak. Cronus yang telah melakukan hubungan intim dengan Rhea telah melahirkan beberapa orang anak seperti Dewi Hestia, Dewa Hades, Dewi Hera, Dewi Demeter, Dewa Poseidon dan Dewa Zeus.

Cronus yang mengingati amaran ibunya tersebut telah memerintahkan Rhea untuk menyerahkan bayi-bayi yang baru lahir tersebut untuk dimakan. Salah seorang bayi yang terselamat tersebut adalah Dewa Zeus, iaitu ketika mana Cronus datang untuk memakan Zeus, Rhea telah menggantikan bayi tersebut dengan sebiji batu yang dibalut dengan kain yang selalu dikenakan pada seorang bayi. Cronus yang menyangka batu tersebut adalah bayi, memakannya tanpa banyak soal. Sebenarnya sebelum kejadian tersebut, Rhea telah menyembunyikan Zeus di dalam sebuah gua di gunung Aegea.

3. Setelah beberapa lama, Zeus tumbuh membesar dan dia pun berhasrat membalas dendam kepada Cronus dan bangsa Titan. Zeus membebaskan bapa saudaranya, Cyclops, yang telah dipenjarakan oleh Cronus. Dari kebebasan ini, Cyclops memberikan Zeus kuasa mengawal petir. Zeus pun memimpin masyarakat Olympus dan bangsa Cyclops berperang dengan bangsa Titan selama 10 tahun lamanya (Clash of the Titan).

Dalam pertempuran-pertempuran tersebut, bangsa Centimanes yang sebelumnya berpihak kepada bangsa Titan berpaling tadah lalu menyertai pasukan tentera bersekutu Dewa Zeus. Dengan penyertaan dua bangsa yang terkuat ini, Dewa Zeus akhirnya mampu mengalahkan bangsa Titan lalu Cosmos jatuh ke tangan dia. Dengan kemenangan ini, Dewa Zeus menjadi penguasa kekal di singgahsana Olympus yang memimpin Cosmos dan bangsa Titan yang memberontak terhadap Dewa Zeus dibuang ke suatu tempat bernama Tartarus. Kisah kekalahan bangsa Titan dapat dilihat dalam bahagian pembelajaran mitologi Yunani iaitu ‘The Fall of Titan’.

Kratos: Anak Seorang Titan

4. Setelah pertempuran ini, Cosmos kembali aman untuk seketika. Bangsa Titan yang menyebelahi Dewa Zeus dijaga keamanan mereka di antaranya adalah Pallas dan Styx. Pallas dan Styx berkahwin dan melahirkan beberapa orang anak seperti Dewi Nike, Dewi Bea, Dewa Zeulus dan Dewa Kratos. Di antara keempat-empat orang ini, Dewa Kratos dikenali sebagai dewa kekuatan dan kemarahan.

Disamping itu pula, Dewi Gaia bersama dengan Tartarus mempunyai anak gergasi bernama Typhon. Gergasi Typhon dikenali di dalam mitologi Yunani sebagai raksasa yang sangat mematikan, ganas dan tidak kenal ampun. Typhon juga diyakini sebagai anak daripada Titan Cronus, penguasa Cosmos sebelumnya. Atas dasar dendam dan ingin menguasai Cosmos, Typhon melancarkan perang besar terhadap Dewa Zeus.

5. Ketika dalam pertempuran Typhon-Zeus, Typhon berjaya melukakan Dewa Zeus lalu dia menuju bersama angkatan pasukannya untuk menakluk Gunung Olympus, singgahsana Dewa Zeus. Tetapi hasrat mereka terhalang apabila Dewi Nike, Dewi Bea, Dewa Zeulus dan Dewa Kratos menjadi empat orang pertama yang berdiri mempertahankan benteng terakhir Dewa Zeus tersebut. Dalam usaha untuk menakluk Gunung Olympus, Dewa Zeus kembali sembuh dan bangun kembali sebelum berjaya menghancurkan seluruh angkatan pasukan pimpinan Typhon dengan tenaga petirnya yang paling besar. Kekalahan dan pengkhianatan Typhon ini menyebabkan Dewa Zeus melemparkannya juga ke Tartarus.

6. Setelah menghadapi dua perang utama terbesarnya ini, Dewa Zeus menjadi fobia terhadap kepercayaan anak-anaknya mahupun saudara-saudaranya. Dewa Zeus tidak ingin lagi melihat pertempuran kembali terjadi lalu setelah dia menikah dengan Metis, Dewi Gaia memperingatkan bahawasanya anak yang dikandung oleh Metis akan menjatuhkan takhtanya kelak (Dewi Athena).

Kerana ketakutan dan ingin mengekalkan kuasanya, Dewa Zeus menelan Metis ketika mana dia masih mengandung Dewi Athena. Dengan ini, maka berakhirlah kitaran pemberontakan dan penentangan ke atasnya lalu mampu memimpin Olympus buat selama-lamanya.

7. Di dalam catatan Theogony, sejarah tentang Dewa Kratos tidak banyak dikisahkan dan Dewa Kratos hanya digambarkan sebagai pejuang yang mempertahankan Gunung Olympus ketika berlakunya perang diantara Typhon dan Dewa Zeus dan Kratos dan Bia juga dikenali sebagai pengikut setia Dewa Zeus. Sebab itu, Kratos tidak terkenal sepertimana dewa-dewi lainnya. Jalan cerita sejarah mitos perjalanan hidup Kratos hanya ditokok tambah melalui karya fiksyen permainan video God of War sahaja.

Jadinya, tidak perlu diperdebatkan mengenai sejarah mitos yang ditambahkbaikkan dalam kisah mitos yang lain. Penulisan ini hanyalah ditulis untuk mengajak pembaca mengetahui serba sedikit mengenai nama-nama para dewa dan dewi Yunani yang kebanyakannya kita lihat sekarang menjadi nama puting beliung bahkan sehingga ke ejaan jenama antarabangsa dan bagaimana sejarah agama Olympian yang pernah bertapak di kerajaan Sparta, Megalopolis, Athens dan Corinth.


Khalifah Umar Abdul Aziz: Penerus Legasi Pengumpulan Hadis Rasul

Selain ketegasannya dalam memerintah negara mengikut hukum syariat Islam, Khalifah Umar juga tidak meninggalkan tanggungjawabnya kepada umat Islam untuk menyebarkan ilmu pengetahuan ke seluruh pelosok wilayah kekuasaanya. Di atas keberhasilannya dalam membaik pulih sistem pendidikan melalui penyusunan semula institut pendidikan (kuttab) dengan memberi banyak sumbangan dana untuk menampung hidup para ibnu sabil yang tidak berkemampuan di dalam pengajian Kuttab al-Sabil, maka secara tidak langsung ramai masyarakatnya yang miskin menyahut seruan jihad ilmu ini.

• Menurut Dr. Ahmad Shalaby, tenaga yang mendorong para penuntut ilmu untuk berperang di medan ilmu ini adalah al-Quran, hadis Rasulullah saw dan mahfudzot (kata-kata mutiara) yang memerintahkan umat Islam untuk merebut peluang mengambil ilmu.

Ayat 9, surah az-Zumar menjadi bukti perangsang bagi umat Islam mencipta peradaban yang agung serta mahsyur seiring membentuk akhlak peribadi yang terpuji.

• Khalifah Umar menghidupkan kembali aroma ilmu pengetahuan di dalam masjid-masjid yang terletak di seluruh kawasan Syam. Beliau menyokong penuh penerusan sistem pengajian tradisional Halaqah, iaitu sistem pembelajaran yang berlangsung secara rasmi di dalam masjid melalui cara para penuntut ilmu akan duduk di dalam sebuah bulatan menghadap mualim. Anak-anak murid ini menadah kitab dan belajar secara ‘on the spot’ dihadapan para guru mereka. Selalunya sistem pembelajaran ini disertai oleh para penuntut ilmu yang sudah mempunyai asas ilmu yang kukuh dan tenaga pengajar ini merupakan para syeikh yang mengajar tanpa gaji (bekerja ikhlas kerana Allah swt).

• Atas segala usaha yang digerakkan oleh Khalifah Umar maka secara tidak langsung beliau mampu melahirkan ramai ilmuwan dan ulama Islam yang tersohor pada zaman pemerintahannya.

Salah seorang ilmuwan Islam itu ialah Ibnu al-Nafis, doktor dan pakar bedah. Beliau telah menulis sebuah karya agung yang memuatkan segala ilmu perubatan melalui teknik pembedahan dan perawatan setelah pembedahan. Teori yang dikemukakan di dalam kitabnya adalah, beliau mendapati darah beredar diantara jantung dan paru-paru dan secara tidak langsung mematahkan teori seorang ilmuwan Yunani iaitu Galen.

• Sebab-sebab pengumpulan hadis Rasulullah saw:

1) Khalifah Umar mendapat laporan bahawasanya hadis-hadis palsu buatan manusia tertentu yang bertujuan untuk mengaut keuntungan mereka, semakin liar tersebar dan melahirkan kecacatan dalam agama Islam. Golongan Syiah mengambil kesempatan mereka untuk melebarkan sayap dakyah politik mereka dengan mencipta pelbagai hadis maudu (rekaan) dengan mencerca para sahabat Rasulullah saw.

2) Akibat dari kesan pergolakan politik yang berlaku dalam fasa Perang Saudara, hadis-hadis palsu juga digunakan di dalam bidang teologi oleh golongan-golongan yang membawa aliran pemikiran masing-masing seperti golongan Khawarij.

3) Ramai para sahabat dan para tabiin yang meriwayatkan hadis telah meninggal dunia. Dengan kewafatan mereka ini, Khalifah Umar bimbang sekiranya segala hadis daripada Rasulullah saw ini lenyap ditelan zaman.

• Meskipun seorang khalifah, Umar bin Abdul Aziz juga merupakan seorang perawi hadis. Beliau menerima hadis dari Anas, Al-Sa’ib Ibn Yazid dan Abdullah.

Selain itu, yang meriwayatkan hadis-hadisnya (hadis diriwayatkan oleh Khalifah Umar) adalah Abu Salamah Ibn Abd al-Rahman dan kedua anaknya yakni Abdullah dan Abd al-Aziz. Saudaranya, Zuban Ibn Abd al-Aziz. Anak bapa saudaranya, Maslamah Ubn al-Malik Ibn Marwan, Abu Bakar Muhammad Ibn Amr Ibn Hazm, Al-Zuhri, Anbasah Ibn Sa’id Ibn al-Ash dan lain-lain.

• Sebenarnya, usaha untuk mengumpulkan hadis ini sudah bermula sejak zaman pemerintahan Khalifah Abu Bakar as-Siddiq seiringan dengan pengumpulan naskhah al-Quran yang digerakkan pada zaman Khalifah Uthman bin Affan. Menurut Ajjaj al-Khathib, usaha untuk mengumpul hadis semula telah dilancarkan kembali oleh ayahnya, Abdul Aziz. Tetapi memandangkan jawatan ayahnya hanya sebagai gabenor, maka usaha ini tidak mendapat sambutan serta sokongan yang padu. Khalifah Umar menyambung usaha para khalifah as-Rasyidin dan ayahnya untuk mengumpul dan membukukan hadis memandangkan pada masa itu beliau berpeluang menggunakan pengaruhnya untuk mendapatkan sokongan yang tidak berbelah bahagi daripada para ulama dan rakyatnya.

• Kerisauan Khalifah Umar terhadap masalah ini menggerakkan hatinya untuk membukukan seluruh hadis shahih dari Rasulullah saw. Beliau menugaskan gabenor Madinah pada masa itu, Abu Bakar bin Muhammad bin Amru bin Hazm untuk menemui para tabiin penghafal hadis yang masih hidup. Usaha Khalifah Umar mendapat respon yang positif dari para tabiin dan ulama hadis. Mereka saling bekerjasama mengumpul dan menapis hadis-hadis yang didapati dari para ulama di kota Madinah.

• Diantara para ulama yang menyertai projek yang bakal mengubah disiplin ilmu hadis ini ialah:

1. Amrah binti Abdurrahman (Banyak meriwayatkan hadis dari Saiditina Aisyah r.a).

2. Qasim bin Muhammad bin Abu Bakar as-Siddiq.

(Kedua orang ulama ini mendapat tugas untuk mengumpulkan hadis dari para ulama di kota Madinah).

3. Imam az-Zuhri.

(Mendapat tugas untuk mengumpulkan hadis dari para ulama di wilayah Syria dan Hijaz).

Imam az-Zuhri berkata dalam catatannya:

“Khalifah Umar Abdul Aziz telah memerintahkan kami untuk mengumpulkan sunnah Rasulullah saw, maka kami pun menuliskannya dalam beberapa buah buku. Beliau selanjutnya mengirimkan setiap salinan buku itu kepada setiap gabenor di dalam wilayah kekuasaannya”.

• Seorang orientalis yang bernama Ignác Goldziher beranggapan Imam Az Zuhri mengumpulkan hadis-hadis tersebut daripada dirinya sendiri. Ini bermakna, Imam Az-Zuhri dituduh menyelewengkan kesemua hadis dari hafalannya sendiri.Kenyataannya ini merupakan sebuah fitnah tidak berasas memandangkan Imam az-Zuhri merupakan salah seorang perawi hadis yang menghafal hadis beribu hadis dan beberapa ulama besar pernah berguru kepadanya diantaranya ialah Imam Malik bin Anas.

• Pembukuan hadis berlaku dalam beberapa fasa iaitu:

1. Fasa pengumpulan dan pembukuan hadis (abad ke-2 M).

2. Fasa pemilihan dan penyempurnaan hadis-hadis yang shahih (abad ke-3 M).

3. Fasa pemeliharaan, penertiban dan penambahan dalam penulisan hadis (abad ke-4 M).

4. Fasa pensyarahan, penghimpunan, pentakhiran dan pembahasan (abad ke- 7 M sehingga sekarang).

Selain seruan untuk mengumpulkan hadis, Khalifah Umar juga menyeru para gabenornya di pelbagai wilayah kekuasaannya untuk menghidupkan sunnah Rasulullah saw.


Lalu Muhammad Zohri: Juara Dunia Lari Pecut

Mungkin peminat sukan lari pecut tanah air masih lagi hangat dengan kejayaan Haiqal Hanafi di Sukan Asia Tenggara baru-baru ini. Namun harus kita ingat yang kita harus selalu memberikan sokongan terhadap atlet negara kita di kala jatuh dan bangunnya. Di samping itu, janganlah kita mendongak dengan kejayaan atlet negara kita itu kerana terdapat seorang lagi pelari pecut yang kehebatannya tidak dapat disangkal lagi namun tidak menyertai Sukan Asia Tenggara di Filipina baru-baru ini.

Keazaman yang tinggi, semangat inilah yang ditonjolkan oleh pelari pecut terpantas dunia untuk kategori umur bawah 20 tahun tahun lalu. Pelari pecut yang pada awal perlumbaan tidak dijangka langsung akan menyaingi pelari lain apatah lagi membawa pulang pingat emas ke negara asalnya. Namun itulah kenyataannya apabila pelari pecut muda yang berasal dari Lombok, Indonesia ini merangkul pingat emas di Kejohanan Olahraga Dunia Bawah 20 tahun lalu.

Lalu Muhammad Zohri, pelari pecut berusia 19 tahun yang berasal daripada keluarga yang miskin itu membuktikan bahawa tiada apapun yang boleh menjadi penghalang untuknya berjaya. Zohri telah kehilangan ibu tersayangnya semasa beliau berada di bangku sekolah lagi dan bapanya pula dijemput ilahi pada usianya 17 tahun. Namun begitu, semangatnya tetap cekal dan beliau terus menerus beraksi dengan konsisten dalam setiap acara lari pecut yang disertainya.

Kehebatan Lalu Muhammad Zohri dalam sukan ini mula terserlah apabila beliau menyertai temasya Kejuaraan Olahraga Kebangsaan Bawah 18 dan Bawah 20 di Ibu Negara Indonesia, Jakarta. Pada temasya tersebut, beliau telah berjaya membawa pulang pingat emas dalam acara 100 meter dengan catatan masa 11.18 saat. Potensinya yang begitu besar sekali lagi terserlah pada tahun berikutnya di kejohanan Minggu Olahraga Kebangsaan apabila beliau sekali lagi memenangi perlumbaan dalam acara 100 meter tetapi kali ini dengan catatan masa yang jauh lebih baik daripada tahun sebelumnya iaitu 10.28 saat, hampir 1 saat lebih baik.

Kecemerlangan Lalu Muhammad Zohri itu membuahkan hasil apabila beliau kemudian terpilih untuk menjadi atlet dalam Persatuan Olahraga Indonesia seterusnya menjadikan dirinya sebagai pelari pecut negara. Zohri berjaya mengaut pingat emas dalam acara 200 meter pertamanya untuk Indonesia dengan catatan masa 21.96 saat menjadikan beliau atlet harapan Indonesia. Hal ini membuatkannya dianggap sebagai Suryo Agung Wibowo yang baru pada ketika itu.

Penanda Aras Sukan Lari Pecut Di Asia Tenggara

Segalanya bermula pada tahun lepas di Kejohanan Olahraga Dunia Bawah 20 tahun di Finland. Zohri yang berjaya melayakkan dirinya ke peringkat akhir dengan catatan masa 10.24 saat di peringkat Separuh Akhir dan catatan masa 10.30 saat di Pusingan Pertama itu tidak pernah disangka dan dijangka untuk menaiki podium apatah lagi untuk memenangi pingat emas dalam acara reben biru tersebut.

Namun begitu, Lalu Muhammad Zohri yang bermula di lorong yang kelapan bersebelahan dengan pelari dari Afrika Selatan, Thembo Monareng itu memulakan lariannya dengan baik sebelum mencapai tahap kelajuan maksimumnya di mana ketika itu beliau sudah berada di hadapan pelari-pelari pecut lain. Beliau memenangi perlumbaan tersebut dengan catatan masa 10.18 saat di hadapan dua orang pelari Amerika Syarikat iaitu Anthony Schwartz dan Eric Harrison yang masing-masing berada di tempat kedua dan ketiga dengan catatan masa yang sama iaitu 10.22 saat.

Lalu Muhammad Zohri bukan sahaja merupakan atlet Indonesia pertama malahan atlet dari rantau Asia Tenggara yang berjaya memenangi pingat emas di kejohanan tersebut. Hal ini membuktikan kata-kata dari orang ramai yang bahawa atlet-atlet dari rantau Asia Tenggara hanyalah ‘Jaguh Kampung’ dan tidak mampu bersaing di peringkat dunia adalah salah.

Kejayaan Lalu Muhammad Zohri di Kejohanan Dunia itu tidak terhenti di situ sahaja. Pada bulan April tahun ini, beliau telah berjaya memungut pingat Perak di temasya Kejohanan Olahraga Asia. Zohri berjaya memecahkan rekod kebangsaan Indonesia (10.17 saat) milik Suryo Agung Wibowo dalam acara 100 meter dengan catatan 10.15 saat di peringkat separuh akhir.

Di peringkat akhir acara reben biru tersebut pula, beliau memecahkan lagi rekod kebangsaan yang telah diciptanya pada peringkat separuh akhir dengan catatan masa 10.13 saat di belakang pelari pecut dari Jepun, Yoshihide Kiryu (10.10 saat) seterusnya berjaya merangkul pingat perak dalam acara tersebut.

Hal ini menunjukkan yang Zohri ini merupakan pelari pecut yang konsisten dalam menambahbaik prestasinya dari semasa ke semasa. Ribuan pujian daripada peminat-peminatnya juga tidak pernah mengganggu fokusnya dalam usahanya menjadi pelari pecut terbaik. Sifat merendah diri dan sifat sentiasa ingin berusaha menjadi lebih baik yang terdapat pada Lalu Muhammad Zohri inilah yang harus kita semua contohi untuk menjadi manusia yang lebih baik.

Ketekalan Lalu Muhammad Zohri tidak terhenti di Kejohanan Olahraga Asia sahaja. Beliau kembali menambahbaik rekod yang dimilikinya tetapi kali ini di Jepun pula. Zohri menyertai acara 100 meter di Kejohanan Golden Grand Prix Tokyo hanya sebulan selepas merangkul pingat perak di Kejohanan Olahraga Asia. Siapa sangka yang beliau mampu menyerlah di perlumbaan pada peringkat akhir apabila perlumbaan tersebut juga dibarisi oleh jaguh dunia, Justin Gatlin. Namun, tiada apa yang mustahil jika semangatnya yang wajar dijadikan sebagai pendorong utama dalam larian.

Lalu Muhammad Zohri memulakan lariannya di lorong kesembilan bersebelahan dengan pelari dari Amerika Syarikat, Kendal Williams. Di awal perlumbaan, Zohri kelihatan sedikit ketinggalan sebelum beliau mulai memecut dan mengejar pesaing-pesaing di hadapannya. Beliau kemudian menamatkan perlumbaan di tempat ketiga dengan catatan masa 10.03 saat sekaligus memecahkan rekod lama miliknya.

Dalam perlumbaan tersebut, Zohri hanya berada sedikit sahaja dibelakang dua pelari di hadapannya iaitu Yoshihide Kiryu dari Jepun dan jaguh dunia, Justin Gatlin dari Amerika Syarikat yang masing-masing mencatat catatan masa 10.01 saat dan 10.00 saat. Walaupun hanya berada di tempat ketiga, ianya sudah cukup untuk Zohri melayakkan diri ke temasya Olimpik Tokyo pada tahun hadapan dalam acara reben biru itu.

Siapa sangka atlet yang pada awalnya bermula dari bawah akhirnya kini menjadi jaguh lari pecut. Lalu Muhammad Zohri yang dikatakan tidak mempunyai wang yang mencukupi untuk membeli kasut bagi menyertai perlumbaan ini kini sudah jauh meninggalkan pelari-pelari pecut yang lain di rantau Asia Tenggara ini. Sudah tentu lebih banyak kejutan yang bakal dilakarnya kerana beliau pun baru sahaja menginjak usia 19 tahun dan potensinya masih boleh digilap untuk menjadi jaguh dunia.

Catatan Penulis

Kisah Lalu Muhammad Zohri ini membuktikan bahawa tiada apa yang mustahil untuk dicapai dalam dunia ini selagi mana kita terus menerus berusaha untuk menjadi lebih baik. Kisah beliau ini memang amat wajar untuk dijadikan contoh bukan sahaja kepada para atlet di negara ini malahan juga kepada orang kebiasaan. Sikapnya yang sentiasa merendah diri dan tidak termakan dengan pujian membuatkan dirinya fokus dan itu adalah faktor utama dalam siri kejayaannya.

Saya menjangkakan yang Zohri boleh menjadi atlet dari rantau Asia Tenggara yang pertama mencatatkan catatan masa bawah 10 saat dalam beberapa tahun akan datang dengan melihatkan prestasinya yang sentiasa meningkat saban hari. Harapan saya juga adalah untuk melihat pelari-pelari pecut negara mampu menyaingi kehebatan Lalu Muhammad Zohri seiring dengan slogan kita, “Malaysia Boleh”. Kita perlu buktikan yang kita mampu menyaingi Lalu Muhammad Zohri dari Indonesia malahan mungkin mampu untuk menjadi yang lebih baik kerana tiada perkataan mustahil dalam kitab kejayaan Malaysia. Insyallah.

RUJUKAN :


Kenal Diri, Kenal Tuhan

“Barangsiapa mengenal akan dirinya, nescaya
mengenal akan tuhannya.”

Kata-kata sufi ini mewangi di taman kuliah
tasawwuf. Inilah kunci yang membuka rahsia hakikat kehidupan hamba bertuhan.
Allah tidak pernah jauh dari kita. Dia sentiasa dekat. Tuhan tidak tinggal
sewaktu past, present atau future. Tidak wujud di dalam tempat atau
di luar tempat. Tiada yang menyerupai-Nya dengan apa pun. Namun, Tuhan bisa
dikenal dengan merenung ke dalam diri manusia itu sendiri.

Allah berfirman:

“Sesungguhnya Kami telah menciptakan manusia dalam bentuk yang sebaik-baiknya. Kemudian Kami kembalikan dia ke tempat yang serendah-rendahnya (neraka), kecuali orang-orang yang beriman dan mengerjakan amal saleh; maka bagi mereka pahala yang tiada putus-putusnya.” (QS At-Tin: 4-6)

1-Kita
mengenal-Nya melalui kesempurnaan kita.

Melihat ke dalam diri. Mengkagumi bagaimana teraturnya manusia dijadikan secara sempurna. Susun letak setiap abdomen ada fungi yang spesifik. Ada mata untuk melihat. Ada telinga untuk mendengar. Ada mulut untuk makan. Tangan untuk memegang dan kaki untuk melangkah. Kedudukan abdomen pula strategik. Hidung elok lubangnya di bawah. Kalau lubang hidung ke atas, mesti payah bila hujan turun. Di mata pula, elok ada bulu mata yang menapis habuk-habuk daripada menyakiti bola mata. Lihat pula tangan kita, ada jari jemari yang memudahkan kita untuk menggenggam dan membuat isyarat.

Lebih dalam lagi, kita lihat pula urat saraf manusia. Sudahlah halus, bersambung pula sampai kepada keseluruhan bahagian tubuh badan. Kalau tukang urut refleksologi, tahulah yang di telapak kaki, ada urat dan pembuluh darah yang bersambung sampai ke jantung, hati, atau abdomen tubuh yang merata. Urut sahaja di telapak kaki, kesannya terasa ke bahagian tubuh lain. Dalam jantung pula, ada darah yang dipam ke serata badan setiap detik. Hebatnya lagi, darah ini sampai ke bahagian-bahagian penting dengan tolakan injap jantung yang keras bekerja.

Dengan sempurnanya kejadian manusia,
tidakkah ia mencari kepada pencipta?

2-Kita
mengenal-Nya melalui kekurangan kita.

Apabila kita merenung dan memuhasabah diri, tampaklah yang kita tidak abadi. Kaya macam mana pun seseorang, dia pasti menemui ajal. Kuasa, rupa dan pengaruh tidak akan kekal selama-lamanya. Hiduplah 80 tahun, 90 tahun atau 100 tahun, lambat laun akan ke rahmatullah jua. Orang yang kuat, gagah perkasa, tubuh berotot dan mampu mengangkat besi berkilo-kilo, kalau ditimpa sakit, rebah jua. Cuba kalau dicucuk nyamuk aedes, kena demam denggi, tak ke berselimut. Tubuh yang sasa, lemah juga dengan penyakit.

Pancaindera yang ada pada manusia pun terbatas. Tidak mampu melihat perkara yang terlalu dekat, dan tidak mampu melihat yang terlalu jauh. Ada yang tidak mampu dilihat kerana memudaratkan seperti gerhana. Ada yang tidak mampu dilihat kerana ia di dimensi lain seperti makhluk halus. Untuk melihat kuman dan sel-sel kecil, manusia memerlukan mikroskop. Untuk melihat yang terlampau jauh contohnya bulan dan kejora, manusia memerlukan teleskop. Doktor yang bijak pandai berlajar oxford pun, memerlukan stetoskop untuk dengar degupan jantung dengan jelas. Manusia ni, memerlukan bantuan alat-alatan dalam kehidupannya.

Dengan lemahnya kejadian manusia, tidakkah
ia menunduk kepada pencipta?

Jalal,
Jamal & Kamal Allah.

Allah ialah tuhan yang kepada-Nya kita
bersandar. Setelah melihat segala kekuatan pada diri sendiri, lihatlah siapa
yang memberikan semua ini, Allah. Setelah melihat segala kelemahan pada diri
sendiri, lihatlah siapa yang seharusnya kita kembali, Allah. Tiada daya upaya
melaikan dengan izin Allah.

Dengan melihat cermin diri sendiri,
sedarlah kita yang sifat makhluk ini tidak sama sekali dengan pencipta
(khalik). Allah tidak memerlukan mikroskop, teleskop atau stetoskop untuk
melihat. Sifat-Nya Maha Pelihat. Tuhan yang Maha Kuasa ini tidak pernah sakit.
Seluruh alam semesti ini adalah kepunyaan-Nya. Bila kita melihat kekuatan kita
yang terbatas beserta keleman kita yang tidak bertepian, sedarlah kita bahawa
kita hanyalah hamba. Kepadan-Nya kita bersujud.

Cermin
Hati.

Hati ialah cermin diri. Dengan hati, kita
melihat buruk baik diri kita. Dengan cermin hati jua, kita boleh mengal Allah.
Bagaimana? Iaitu dengan membersihkannya. Tazkiyatun nafs. Hati kita sudah
mengenal tuhan sejak di alam azali lagi. Ia sudah merasai pertemuan dengan-Nya
di hari alastu birabbikum.

Rahsia tauhid sudah tersimpan di peti hati. Tinggal dibuka dengan kunci al-Ihsan. Maharnya ialah syahadah islam dan ketulusan iman. Jika berdebu cermin hati, segudang kitab-kitab suci pun tidak mapu membukakan jalan. Hanya dengan hati yang suci, rahsia jiwa bisa terpancar. Yang dibutakan dengan kekaguman diri sendiri, akan kekal buta. Kerana tidak sedar kelemahan diri sendiri.

Hanya setelah kita sedar dan syahadah,
bahwa segala kekuatan kita terbatas, dan kelemahan kita tidak bertepi, barulah
kita reti untuk tunduk sujud, makrifat kepada Allah.

Dr
Khalif Muammar berkata:

Memang jika dinisbahkan hamba kepada manusia ia adalah suatu kehinaan, namun demikian apabila perhambaan itu dinisbahkan kepada Tuhan sekelian alam, maka ia adalah suatu kemuliaan. Menjadi hamba kepada manusia bermakna ia bergantung kepada orang yang ia sendiri bergantung kepada orang lain, yang diatur oleh kuasa lain, maka pergantungan kepada manusia yang lemah akan menjadikan kita semakin lemah, dan kerananya hina. Sebaliknya apabila seseorang itu bergantung kepada yang Maha Kuasa, Yang Maha Besar, Yang memiliki segalanya, maka ia akan menjadi kuat dan mulia kerana orang lain tidak memiliki kemuliaan dan kelebihan itu.

Allah menciptakan manusia sebaik kejadian
kerana manusia adalah ciptaanNya yang paling istimewa dan untuk tujuan yang
lebih besar iaitu menjadi khalifahNya. Namun manusia tidak boleh lupa bahawa ia
tetap merupakan hamba Allah dan kelebihan yang Allah berikan padanya tidak
menjadikannya bebas daripada Tuhan, tidak tertakluk pada kuasa dan aturanNya.

Kebenaran hanya akan dapat dicapai jika
kita ada sifat tawadu’, merendah diri.


Serangan Siber WannaCry: Siapa Yang Paling Terkesan?

Serangan siber terbesar di dunia WannaCry, kini telah melanda sekurang-kurangnya 150 buah negara dan hingga kini telah menjangkiti lebih daripada 300,000 sistem pengkomputeran di seluruh dunia sejak ia mula merebak pada jumaat lepas.

Senarai mangsa yang dijangkiti/terkesan temasuklah hospital, universiti, pengilang dan agensi-agensi kerajaan di negara-negara seperti Britain, Perancis, China, Rusia, Jerman dan Sepanyol.

Lebih menakutkan, senarai institusi yang terkesan makin bertambah dari hari ke hari.

Rusia ‘Paling Teruk’

Rusia adalah negara yang paling terjejas teruk kerana menurut analisis oleh Kaspersky Lab, syarikat antivirus Rusia – Dikala ini, kebanyakkan komputer yang dijangkiti oleh WannaCry kebanyakkan berada di Rusia berbanding dengan negara-negara lain.

Berikut adalah senarai agensi dan institusi yang terjejas akibat dari WannaCry di Rusia:

Bank Pusat Rusia: Bank pusat telah menemui e-mel pukal malware yang dihantar kepada bank-bank diseluruh Rusia, namun tidak lagi dapat mengesan sebarang serangan yang berlaku. Bank pusat itu dilaporkan berkata mereka masih lagi  memantau jika ada serangan siber keatas institusi perbankan dinegara itu.

Keretapi Rusia: Media kerajaan mengesahkan bahawa berlaku serangan pada sistem keretapi negara tersebut namun menegaskan bahawa ianya tidak menggangu operasi mereka atas tindak balas yang pantas dari pihak agensi keretapi.

Agensi tersebut juga menjelaskan bahawa serangan itu adalah serangan terpencil dan kerja kerja teknikal sedang dijalankan untuk membaik pulih kesan dari serangan tersebut. *Update antivirus la tuu~*

Kementerian dalam Negeri Rusia:

Lebih dari 1000 sistem komputer (PC) kementerian teresebut telah diserang WannaCry. Kementerian juga telah mengakui serangan ransomware pada komputer, namun mereka menegaskan bahawa kurang daripada 1% daripada komputer telah terjejas.

Kementerian juga telah menemberi jaminan bahawa, pelayan-pelayan (servers) penting tidak terjejas kerana kebanyakkannya menggunakan perisian domestik Rusia seperti sistem operasi Elbrus bukannya Microsoft Windows.

Megafon: Jurucakap syarikat telekomunikasi Federation Megafon memberitahu CNN bahawa serangan teresebut telah menjejaskan pusat panggilan (call center) tetapi tidak rangkaian syarikat. Keadaan masih terkawal.

Sepanyol:

Telefónica: Operator telefon Sepanyol Telefonica berkata ia telah diserang namun menegaskan bahawa keadaan masih terkawal.

Iberdrola dan pembekal utiliti Gas Asli Sepanyol: Kakitangan telah melaporkan bahawa mereka telah diberitahu oleh para majikan masing-masing untuk mematikan komputer mereka kerana rangkaian syarikat telah dijangkiti oleh WannaCry secara total.

United Kingdom

NHS (Perkhidmatan Kesihatan Kebangsaan): Sekurang-kurangnya 16 organisasi dan lebih dari 48 hospital NHS telah terjejas, menurut NHS Digital, Hospital NHS terpaksa menolak pendaftaran/kemasukan pesakit luar (outpatient) kerana tiada maklumat data untuk disemakselia sepanjang serangan berlaku,

Kerajaan UK telah mengadakan mesyuarat jawatankuasa krisis yang dikenali sebagai Cobra, untuk membincangkan bagaimana untuk menangani keadaan tersebut. Walaubagaimanapun Setiausaha kementerian dalam negeri mengesahkan sistem telah kembali pulih sejak Sabtu lepas.

Jepun: Hitachi: Firma elektronik Jepun tersebut telah mengesahkan pada hari ini bahawa sistem komputernya telah mengalami masalah sejak hujung minggu lalu,ini termasuk tidak dapat menghantar dan menerima e-mel atau membuka fail yang dilampirkan. Hitachi (HTHIY) berkata ia percaya ianya mungkin berkait dengan serangan WannaCry tetapi setakat ini masih belum menjejaskan operasi mereka. Selain itu JCERTC (Japan Computer Emergency Response Team Co-ordination Centre) berkata 2,000 komputer di 600 syarikat di Jepun telah terjejas sejak hujung minggu lalu.

China:

Universiti dan Kolej: Firma keselamatan Internet Qihoo360 telah mengeluarkan “amaran merah” pada hujung minggu lalu, mereka berkata sebilangan besar pelajar kolej dan Universiti di China telah terkena serangan ransomware WannaCry.

Ramai pelajar melaporkan melihat permintaan untuk ransoms muncul pada komputer riba mereka selepas menyambung laptop mereka kepada rangkaian di universiti-universiti mereka. Hingga kini, kebanyakkan rangkaian di kolej dan universiti di seluruh negara tersebut dilaporkan menghadapi gangguan yang teruk.

Ada juga dikalangan pelajar kini terpaksa membayar $ 300 untuk meneruskan kerja projek tahun akhir kerana mengejar dateline yang telah ditetapkan.

Lebih menyedihkannya, ramai pelajar menyalahkan pihak universiti kerana masih lagi  menggunakan perisian komputer yang sudah ketinggalan zaman dan lebih teruk lagi ada juga universiti yang menggunkan perisian cetak rompak, mengakibatkan pelajar terdedah kepada serangan tersebut.

Mesin ATM: Puluhan ATM dijangkiti WannaCry diseluruh China.

Agensi kerajaan China:Polis Trafik, Imigresen dan juga PSB (Public Security Bureaus):

Serangan WannaCry juga telah menyebabkan kegagalan operasi dikebanyakkan agensi kerajaan di China.

Jerman

Deutsche Bahn: Syarikat keretapi Jerman tersebut mengesahkan bahawa akibat daripada serangan tersebut mesin yang memaparkan maklumat penumpang dan juga mesin penjualan tiket di beberapa buah stesen tidak dapat lagi beroperasi.

Korea Selatan Rangkaian pawagam CJ CGV: Rangkaian terbesar di korea terjejas apabila beberapa pelayan iklan yang dihubungkan dengan 50 pawagam terjejas, kata agensi berita Yonhap.

Walaubagaimanpun filem masih ditayangkan seperti yang dijadualkan dan syarikat itu sedang menyiasat.Isu ini secara terperinci *Hidup KPOP

Perancis: Renault: Pengeluar kereta terkemuka ini terpaksa menghentikan pengeluaran di banyak kebanyakkan kilang operasinya termasuklah di, Slovenia,Romania dan juga Perancis. Hal ini dilakukan sebagai  langkah untuk menghentikan penyebaran serangan WannaCry ke atas syarikat tersebut.

Pada Isnin, firma itu juga telah mengesahkan bahawa 90% daripada kilang-kilangnya telah beroperasi semula.  Manakala kilang mereka di Douai di utara Perancis hanya akan dibuka semula pada hari Selasa,. Renault juga turut menegaskan bahawa mereka masih akan ontime untuk penghasilan kereta mereka, jadi para pelanggan tidak sepatutnya berasa risau.

Malaysia: SKMM mengesahkan sebuah institusi pengajian tinggi telah diserang oleh WannaCry semalam.  SKMM menasihatkan orang ramai untuk tidak mudah panik dan patch sistem masing-masing.   Sekian.

p/s:

Rujukan:


Hell Joseon: Realiti Hidup Korea Selatan

Sebut saja Korea Selatan, ramai membayangkan BTS, Running Man, Penthouse dan Keajaiban Sungai Han. Tetapi Keajaiban Sungai Han bukan sekadar membawa kemajuan kepada Korea Selatan tetapi juga masalah berbentuk chaebol. Kerana chaebol juga, generasi muda negara itu melabel negara mereka sebagai ‘Neraka Joseon’.

Neraka? Untuk negara macam Korea Selatan? Mungkin ada menganggap label sebegini terlalu kasar tetapi itulah hakikat yang dihadapi warga di sana. Malah, ia turut menjadi inspirasi salah satu lagu popular BTS berjudul No More Dream.

Klip video No More Dream:

Neraka Joseon merupakan kritikan halus mereka terhadap pelbagai masalah sosioekonomi Korea Selatan hari ini. Antara masalah yang dibangkitkan ialah kadar kelahiran yang rendah, persaingan sengit untuk mendapatkan tempat di sekolah/universiti dan pekerjaan, kadar pengangguran yang tinggi dan populasi warga emas yang bertambah.

Bagi generasi muda Korea, isu yang paling menyusahkan mereka ketika ini ialah pengangguran. Mengikut data OECD pada 2018, 21.6% individu berusia 25-29 tahun masih lagi menganggur di negara itu. Dengan peratusan sedemikian, ini menjadikan Korea Selatan mempunyai statistik pengangguran paling tinggi dalam kalangan negara OECD untuk kumpulan umur berkenaan.

Data sama turut menunjukkan satu daripada lima orang dalam kumpulan umur sama merupakan penganggur walaupun hanya membentuk 7.8% populasi berusia 15 tahun ke atas. Kadar pengangguran bagi populasi berusia 15-24 tahun pada 2019 pula menyaksikan ia sekitar 10.4%, pertambahan sebanyak 2% daripada 8% lima tahun sebelumnya.

Dengan angka sebegini, tidak hairanlah persaingan mendapatkan pekerjaan amat sengit. Persaingan sebegini memberi kesan kepada pelajar-pelajar dari segi cara pembelajaran, persediaan ke universiti dan sebagainya. Kebiasaannya, mereka memilih kelas-kelas tambahan sebagai cara menyiapkan diri mengharungi kelas-kelas di sekolah, kadang-kadang sehingga larut malam.

Bagi pelajar sekolah tinggi Kim Ju-hee, dia mengakui semua ini sebagai melampau. Ju-hee sedang membuat persiapan untuk menduduki peperiksaan kebangsaan di mana keputusan cemerlang melayakkan pelajar berkenaan memasuki universiti-universiti ternama di Korea. Tetapi itu tidak bermakna tekanan sudah berakhir bila mereka berada di kampus.

Ini kerana mereka perlu memenuhi setiap kriteria resume bila menempuh alam pekerjaan. Antara perkara yang perlu dititikberatkan ialah lulus Ujian Kemahiran Bahasa Inggeris, konsisten mencatat purata gred markah yang tinggi dan menyertai pelbagai pertandingan atau kursus. Dan jangan terkejut ada pelajar sanggup menjalani pembedahan plastik bagi mencantikkan wajah mereka bagi meningkatkan peluang mereka mendapat pekerjaan.

Disebabkan semua ini, generasi muda Korea Selatan turut mendapat label generasi sam-po atau generasi yang mengaku kalah. Malah, ia turut menjadi inspirasi satu lagi lagu BTS berjudul Dope. Dope merupakan luahan golongan muda terhadap masyarakat yang terlalu menekan dan meletakkan jangkaan yang tinggi terhadap mereka.

Klip video Dope:

Generasi sam-po di sini terlalu tertekan untuk mencapai tiga ‘pencapaian hidup’ mengikut standard masyarakat Korea. Tiga perkara tersebut ialah mempunyai teman wanita/teman lelaki, berkahwin dan mempunyai anak. Nak ada semua ini tatkala mereka bergelut dengan permasalahan yang dinyatakan? Jangan mimpilah.

Ini diakui sendiri pelajar Universiti Donguk, Kim John-hun. Dia tidak ingin mempunyai anak tetapi teman wanitanya inginkan zuriat. Dan ini sesuatu yang membuatkannya gelisah kerana kos membesarkan anak di Korea Selatan amat mahal. Sentimen sama turut dikongsi Ju-hee dan dia menganggap dirinya mampu melakukan perkara sama seperti ibu bapanya.

Disebabkan taraf hidup yang tinggi, golongan muda Korea Selatan sanggup tinggalkan tiga itu kerana tidak mahu ia menjadi beban generasi terkemudian. Tetapi ada juga yang bersedia mempertimbangkannya seperti akauntan Sienna Ha, 30. Walaupun mengakui bersedia untuk berkahwin dan mempunyai anak, dia tidak mahu mengorbankan kerjanya sebagai akauntan.

Bagi golongan warga emas, gelaran Neraka Joseon terhadap Korea Selatan merupakan satu penghinaan kepada mereka. Mereka merupakan generasi yang membina semula Korea Selatan pasca-Pe.ra.ng Korea dan menjadi antara penjana tenaga Keajaiban Sungai Han. Bagi mereka, generasi hari ini dianggap sebagai manja, tak kenang budi dan terlalu materialistik.

Di sebalik label tidak enak terhadap golongan muda, hakikatnya taraf hidup yang tinggi turut memberi kesan kepada warga emas Korea Selatan. Ini kerana separuh daripada mereka hidup dalam belenggu kemiskinan. Dan usah terkejut jika meneliti kadar kes bu.nu.h diri yang Korea, terdapat angka kes yang tinggi membabitkan mereka.

Kerja keras? Usah persoal komitmen ubi-ubi muda ini. Mereka memang bekerja keras bagi mengubah kehidupan mereka ke arah lebih baik. Tetapi apa yang perlu dilakukan apabila ketidakadilan ekonomi terus berlaku terhadap mereka terutama membabitkan golongan chaebol?

Perlu diingat, chaebol menyumbang kepada ketidakadilan ini. Dari segi perbezaan gaji saja, gaji pekerja industri kecil dan sederhana (IKS) 63% lebih kecil berbanding gaji pekerja syarikat-syarikat yang dikawal chaebol. Dengan perbezaan saiz gaji sebegitu rupa, ia sudah pasti mengecilkan kuasa mereka sebagai pengguna.

Selain itu, chaebol ini sebenarnya dasar pemalas dari segi kajian dan penyelidikan (R&D). Benar, mereka turut mengeluarkan sejumlah besar untuk pelaburan hal berkenaan. Tetapi hakikatnya, mereka lebih suka meniru ciptaan pesaing mereka atau menyerapnya sebagai satu lagi anak syarikat mereka. Bila sudah diserap, apa jaminan pekerja-pekerja ini akan dikekalkan oleh bos-bos baru mereka? Jawapannya mudah, tipis.

Di samping itu, sikap orang-orang yang lebih berautoriti daripada guru hinggalah penyelia/pengurus mereka turut merimaskan generasi muda. Bukan satu rahsia sesetengah individu ini suka membuli dan memperlekeh ubi-ubi muda dengan tujuan kononnya mendorong mereka lebih rajin bekerja dan tidak curi tulang. Sesetengah mereka ini didorong oleh pelbagai bentuk stigma negatif membabitkan jantina, taraf pendidikan atau latar belakang mereka sendiri.

Atas sebab itulah, BTS mengkritik perihal ini menerusi lagu mereka berjudul Silver Spoon. Dalam lagu tersebut, generasi muda merasakan mereka sentiasa menjadi mangsa ketidakadilan dalam pelbagai segi. Apabila ia dibangkitkan, kelompok yang berkuasa enggan mendengar kerana mahu mengekalkan status quo sedia ada. Pendek kata, ia seolah-olah menggambarkan peluang kejayaan warga Korea sebenarnya amat tipis.

Klip video Silver Spoon:

Mungkin ada yang menepuk dahi tetapi inilah hakikat mengapa generasi muda di sana terlalu tertekan. Gabungan pelbagai faktor politik, ekonomi dan sosial menyumbang kepada kemuraman taraf kehidupan mereka. Lantas, gelaran Neraka Joseon amat bertepatan dengan situasi mereka hari ini.

RUJUKAN:

Lazore, Courtney. (2020). BTS, Hell Joseon, and the Give-Up Generations. Medium. Diambil dari https://medium.com/revolutionaries/bts-hell-joseon-and-the-give-up-generations-fef9f2ba2377

Williams, Mike. (2020). A hope in hell. Australia Broadcasting Corporation. Diambil dari https://www.abc.net.au/news/2020-01-30/south-korea-hell-joseon-sampo-generation/11844506?nw=0


Pengaruh Parsi Dalam Hantu-Hantu Melayu?

Kita mungkin pernah mengetahui bahawa kisah-kisah sastera Parsi seperti Hikayat Amir Hamzah, Hikayat Muhammad Hanafiah, Hikayat Iskandar Zulqarnain dan Hikayat Bayan Budiman memiliki banyak pengaruh dan lenggok sastera dari Parsi.

Malah Sejarah Melayu, Hikayat Aceh, Bustan Al-Salatin dan Taj Al-Salatin juga memiliki gaya penulisan sastera Parsi.

Ini kerana walaupun Alam Melayu tidaklah memiliki hubungan diplomatik secara langsung dengan Tamadun Parsi, pengaruh dari “Persian Cosmopolis” ini dibawa oleh pedagang-pedagang, pengembara dan para ulama India-Parsi yang datang ke Alam Melayu untuk menyebarkan agama Islam.

Seperkara yang menarik, pengaruh Parsi juga banyak ditemukan dalam kisah-kisah hantu dan jin dalam Alam Melayu. Kisah-kisah hantu dan jin di Alam Melayu ini banyak dipengaruhi ketakutan sama yang pernah menghantui masyarakat dalam Tamadun Parsi pra Islam.

Antaranya mungkin semasa zaman kanak-kanak, kita sendiri amat takut untuk menjulurkan kaki menjangkaui hujung katil atau selimut, bimbang akan di usik hantu seperti dalam gambar pertama di bawah.

Ia adalah kisah sama yang turut mengganggu tidur dan memberi mimpi ngeri kepada anak-anak kecil Parsi, lama sebelum kisah itu sampai ke Alam Melayu.

Kisah hantu bertenggek di kepala katil menggangu tidur sebelum kita “dihempap” dan hantu gemar merasuk mereka yang tidak sihat atau lemah semangat seperti dalam gambar seterusnya juga adalah antara kepercayaan Melayu sejak lama dahulu, turut wujud lama dan tidak mustahil berasal dari kisah sama dari Parsi.

Gambar di bawah diambil dari sebuah manuskrip bergambar dari Parsi (Iran moden) yang ditemukan seawal abad ke-20, lengkap dengan gambaran jin dan hantu dalam masyarakat Parsi.

Nak tengok lagi? Usha lah kat sini; https://flashbak.com/a-brilliant-illustrated-book-of-demon…/

Jaga-jaga, tidur malam ni, basuh kaki dulu. Kaki jangan terjulur keluar. 👻👻👻👻👻


Program Ehsan TH

Bulan Ramadhan yang lepas, Tabung Haji telah menganjurkan Program Ehsan TH di mana 164 orang asnaf, fakir dan miskin yang berada di negeri Pahang telah diberi sumbangan sebanyak RM 82 000. Program ini bertempat di Dewan Sekolah Menengah Maran 2, Maran, Pahang.

Program ini juga bertujuan untuk berinteraksi secara dekat dengan para penerima selain mengeratkan silaturrahim dengan komuniti setempat. Selain itu, Program Esan TH Pahang ini juga dirasmikan oleh YBhg. Prof Emeritus Tan Sri Dato’ Dr Abdul Shukor, Ahli Lembaga Pengarah Tabung Haji.